[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 30.1.2008

SEC(2008) 83 τελικό

Πρόταση

ΑΠΟΦΑΣΗ αριθ. 2/2007 ΤΗΣ ΜΙΚΤΗΣ ΕΠΙΤΡΟΠΗΣ ΕΚ-ΕΖΕΣ «ΚΟΙΝΗ ΔΙΑΜΕΤΑΚΟΜΙΣΗ»

για την τροποποίηση της σύμβασης της 20ής Μαΐου 1987 περί του καθεστώτος κοινής διαμετακόμισης

- Σχέδιο της Κοινής Θέσης της Κοινότητας - (υποβληθέν από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Πλαίσιο της πρότασησ |

110 | Αιτιολόγηση και στόχοι της πρότασης Σύμφωνα με το άρθρο 1, σημείο 3 της απόφασης της μικτής επιτροπής ΕΚ-ΕΖΕΣ "κοινή διαμετακόμιση", της 12ης Φεβρουαρίου 1999[1], το σύστημα κοινής διαμετακόμισης έχει μηχανογραφηθεί και αποδείχθηκε αξιόπιστο για τις τελωνειακές αρχές και τους οικονομικούς φορείς. Η χρήση του μηχανογραφικού συστήματος κοινής διαμετακόμισης είναι υποχρεωτική από την 1η Ιουλίου 2005 με μεταβατική περίοδο που επιτρέπει την κατάθεση των γραπτών δηλώσεων διαμετακόμισης στις τελωνειακές αρχές μέχρι την 31η Δεκεμβρίου 2006, ενώ οι εν λόγω τελωνειακές αρχές οφείλουν να ανταλλάσσουν μεταξύ τους τα σχετικά με τη διαμετακόμιση δεδομένα κάνοντας χρήση τεχνολογιών πληροφοριών και δικτύων ηλεκτρονικών υπολογιστών. Η σύμβαση της 20ής Μαΐου 1987 περί του καθεστώτος κοινής διαμετακόμισης[2] (εφεξής "η σύμβαση") δεν είναι πλέον προσαρμοσμένη στις αλλαγές που επέφερε στον τομέα της διαμετακόμισης η εξέλιξη των τεχνολογιών πληροφοριών και της ανταλλαγής ηλεκτρονικών δεδομένων. Είναι σκόπιμο να υπάρξει αντιστοιχία μεταξύ των διατάξεων της διαδικασίας κοινής διαμετακόμισης και του τρόπου λειτουργίας του νέου μηχανογραφικού συστήματος διαμετακόμισης. Εντούτοις, για τους ταξιδιώτες που δεν δύνανται να έχουν πρόσβαση στο μηχανογραφικό σύστημα διαμετακόμισης του τελωνείου, είναι αναγκαίο να διατηρηθεί η δυνατότητα να υποβάλλεται γραπτώς η δήλωση διαμετακόμισης στο πλαίσιο της συνήθους διαδικασίας. Στη συνέχεια, τα σχετικά με τη διαμετακόμιση δεδομένα θα ανταλλάσσονται μεταξύ των τελωνειακών αρχών μέσω τεχνολογιών πληροφοριών και δικτύων ηλεκτρονικών υπολογιστών. Εξάλλου, πρέπει να καθιερωθεί, για όλους τους οικονομικούς φορείς, μια εναλλακτική διαδικασία που θα παρέχει τη δυνατότητα να κατατίθεται γραπτώς η δήλωση κοινής διαμετακόμισης, σε περίπτωση που δεν λειτουργεί το μηχανογραφικό σύστημα διαμετακόμισης του τελωνείου ή του κυρίως υπόχρεου, καθώς και όταν δεν λειτουργεί το δίκτυο επικοινωνίας μεταξύ των εν λόγω φορέων και των τελωνειακών αρχών. |

120 | Γενικό πλαίσιο Η σύμβαση της 20ής Μαΐου 1987 περί του καθεστώτος κοινής διαμετακόμισης προβλέπει τα μέτρα που διευκολύνουν τις εμπορευματικές συναλλαγές μεταξύ της ΕΚ και των χωρών της ΕΖΕΣ. Η χρησιμοποίηση του νέου μηχανογραφικού συστήματος διαμετακόμισης καθιερώθηκε από την 30ή Μαρτίου 2004 για τους συναλλασσόμενους σε όλα τα συμβαλλόμενα μέρη της σύμβασης και οι ισχύουσες διατάξεις της σύμβασης προβλέπουν ότι οι δηλώσεις διαμετακόμισης δύνανται να υποβάλλονται με τη χρησιμοποίηση ηλεκτρονικών διαδικασιών καθώς και με τυποποιημένα μηνύματα. Οι σχετικές με τη διαδικασία κοινής διαμετακόμισης διατάξεις πρέπει πλέον να προσαρμοστούν στην υποχρέωση να διεκπεραιώνονται όλες οι διατυπώσεις που αφορούν την κοινή διαμετακόμιση μέσω τεχνολογιών πληροφοριών και δικτύων ηλεκτρονικών υπολογιστών και στους νέους όρους που προέκυψαν από τη μηχανοργάνωση, εξασφαλίζοντας παράλληλα την ασφάλεια, την αξιοπιστία των δεδομένων που διαβιβάζονται, καθώς και την ταχύτητα στο πλαίσιο της παρακολούθησης και της λήξης του καθεστώτος. Στους ταξιδιώτες που δεν έχουν πρόσβαση στο μηχανογραφικό σύστημα διαμετακόμισης πρέπει να παρασχεθεί η δυνατότητα να υποβάλλουν γραπτώς δήλωση διαμετακόμισης στις τελωνειακές αρχές. Για να παρασχεθεί στους οικονομικούς φορείς η δυνατότητα να συνεχίσουν τις εμπορικές πράξεις τους σε περίπτωση δυσλειτουργίας των συστημάτων πληροφορικής ή εφόσον δεν λειτουργούν τα δίκτυα, πρέπει να προβλεφθεί μια εφεδρική διαδικασία που θα βασίζεται στη χρήση γραπτής διασάφησης. |

139 | Ισχύουσες διατάξεις στον τομέα της πρότασης Δεν υπάρχουν ισχύουσες διατάξεις στον τομέα της πρότασης. |

141 | Συνεκτικότητα με τις λοιπές πολιτικές και τους στόχους της Ένωσης Η πρόταση είναι συνεπής με την ανανεωμένη στρατηγική της Λισαβόνας και το γενικό πλαίσιο της πρωτοβουλίας για τις ηλεκτρονικές διοικητικές υπηρεσίες. |

Διαβουλευση των ενδιαφερομενων μερων και αξιολογηση του αντικτυπου |

Διαβούλευση με τα ενδιαφερόμενα μέρη |

211 | Χρησιμοποιούμενες μέθοδοι διαβούλευσης, βασικοί τομείς-στόχοι και γενικά χαρακτηριστικά των συνομιλητών Έχει ζητηθεί η γνώμη της ομάδας εργασίας ΕΚ-ΕΖΕΣ "Κοινή διαμετακόμιση". |

212 | Σύνοψη των απαντήσεων και τρόπος με τον οποίον ελήφθησαν υπόψη Ευνοϊκή εισήγηση |

Προσφυγή στις απόψεις εμπειρογνωμόνων |

229 | Δεν υπήρξε ανάγκη προσφυγής σε εξωτερικούς εμπειρογνώμονες. |

230 | Αξιολόγηση αντίκτυπου Καμία περαιτέρω τροποποίηση νομικού χαρακτήρα: όλοι οι βασικοί κανόνες της σύμβασης κοινής διαμετακόμισης εξακολουθούν να ισχύουν μολονότι έχουν περιοριστεί οι προθεσμίες οι σχετικές με τη διαδικασία έρευνας και τη γένεση τελωνειακής οφειλής. Η μηχανοργάνωση της διαδικασίας αυξάνει την αποτελεσματικότητα και την ταχύτητα της διαχείρισης μιας πράξης διαμετακόμισης, από καθαρά τελωνειακή άποψη, αλλά και για τους συναλλασσόμενους και τα συστήματα οικονομικών εγγυήσεων τα οποία έχουν τεθεί σε εφαρμογή. |

Νομικά στοιχεία της πρότασης |

305 | Σύνοψη των προτεινόμενων μέτρων Αντικατάσταση των προσαρτημάτων και των παραρτημάτων της σύμβασης κοινής διαμετακόμισης από προσαρτήματα και παραρτήματα στα οποία θα λαμβάνεται υπόψη η μηχανοργάνωση της διαδικασίας. |

310 | Νομική βάση Άρθρο 15 της σύμβασης της 20ής Μαΐου 1987 περί του καθεστώτος κοινής διαμετακόμισης |

329 | Αρχή της επικουρικότητας Η πρόταση αφορά έναν τομέα που εμπίπτει στην αποκλειστική αρμοδιότητα της Κοινότητας. Κατά συνέπεια, η αρχή της επικουρικότητας δεν ισχύει. |

Αρχή της αναλογικότητας |

332 | Άνευ αντικειμένου |

Επιλογή των μέσων |

342 | Δεν υπάρχει άλλο κατάλληλο μέσο. |

Δημοσιονομικές επιπτωσεις |

409 | Η πρόταση δεν έχει καμία δημοσιονομική επίπτωση για τον κοινοτικό προϋπολογισμό. |

Συμπληρωματικές πληροφοριες |

510 | Απλούστευση |

511 | Η πρόταση προβλέπει την απλούστευση των διοικητικών διαδικασιών για τις δημόσιες αρχές (κοινοτικές ή εθνικές), καθώς και την απλούστευση των διοικητικών διαδικασιών για τους ιδιώτες. |

513 | Η πρόταση θεσπίζει μια ενιαία μηχανογραφημένη διαδικασία τελωνειακής διαμετακόμισης για όλα τα συμβαλλόμενα μέρη της σύμβασης. |

514 | Η μηχανοργάνωση της διαδικασίας τελωνειακής διαμετακόμισης επιτρέπει απλουστεύσεις για τις οντότητες και τους ιδιώτες στο πλαίσιο εγκρίσεων. |

1. .

Πρόταση

ΑΠΟΦΑΣΗ αριθ. 2/2007 ΤΗΣ ΜΙΚΤΗΣ ΕΠΙΤΡΟΠΗΣ ΕΚ-ΕΖΕΣ «ΚΟΙΝΗ ΔΙΑΜΕΤΑΚΟΜΙΣΗ»

της

για την τροποποίηση της σύμβασης της 20ής Μαΐου 1987 περί του καθεστώτος κοινής διαμετακόμισης

Η ΜΙΚΤΗ ΕΠΙΤΡΟΠΗ,

Έχοντας υπόψη:

τη σύμβαση της 20ής Μαΐου 1987 περί του καθεστώτος κοινής διαμετακόμισης[3] και ιδίως το άρθρο 15 παράγραφος 3, στοιχεία α) και γ),

Εκτιμώντας τα ακόλουθα:

2. Σύμφωνα με την απόφαση αριθ. 4/2005 της μικτής επιτροπής ΕΚ-ΕΖΕΣ "Κοινή διαμετακόμιση", της 15ης Αυγούστου 2005, οι συναλλασσόμενοι πρέπει να χρησιμοποιούν το κοινό μηχανογραφικό σύστημα διαμετακόμισης για την κατάθεση των δηλώσεων διαμετακόμισης από την 1η Ιουλίου 2005, με μεταβατική περίοδο που επιτρέπει την κατάθεση των γραπτών δηλώσεων διαμετακόμισης στις τελωνειακές αρχές μέχρι την 31η Δεκεμβρίου 2006.

3. Οι δηλώσεις διαμετακόμισης πρέπει να κατατίθενται με τη συνήθη διαδικασία, με τη χρησιμοποίηση διαδικασιών πληροφορικής αντί της κατάθεσης γραπτών διασαφήσεων και τα σχετικά με τη διαμετακόμιση δεδομένα να ανταλλάσσονται μεταξύ των τελωνειακών αρχών μέσω τεχνολογιών πληροφοριών και δικτύων ηλεκτρονικών υπολογιστών.

4. Οι διατάξεις οι σχετικές με το καθεστώς κοινής διαμετακόμισης θα πρέπει να είναι προσαρμοσμένες στις λεπτομέρειες εφαρμογής της διαδικασίας με τη χρήση ηλεκτρονικών μεθόδων επεξεργασίας δεδομένων.

5. Οι ταξιδιώτες που δεν δύνανται να έχουν άμεση πρόσβαση στο μηχανογραφικό σύστημα διαμετακόμισης του τελωνείου πρέπει να έχουν τη δυνατότητα να καταθέτουν γραπτώς τη δήλωση διαμετακόμισης στις τελωνειακές αρχές στο πλαίσιο της συνήθους διαδικασίας. Στη συνέχεια, τα σχετικά με τη διαμετακόμιση δεδομένα θα ανταλλάσσονται μεταξύ των τελωνειακών αρχών μέσω τεχνολογιών πληροφοριών και δικτύων ηλεκτρονικών υπολογιστών.

6. Πρέπει να προβλεφθεί εφεδρική διαδικασία που θα βασίζεται στη χρήση γραπτής δήλωσης διαμετακόμισης, έτσι ώστε να παρασχεθεί στους συναλλασσόμενους η δυνατότητα να εκτελούν πράξεις διαμετακόμισης όταν το μηχανογραφικό σύστημα του τελωνείου, ή το σύστημα ηλεκτρονικής υποβολής του κύριου υπόχρεου καθώς και του εγκεκριμένου αποστολέα δεν λειτουργεί ή σε περίπτωση που δεν λειτουργούν τα δίκτυα επικοινωνίας.

7. Δεδομένου ότι η μηχανογραφημένη διαδικασία διαμετακόμισης είναι η συνήθης διαδικασία και δεδομένου ότι η γραπτή δήλωση διαμετακόμισης χρησιμεύει κυρίως κατά την εφεδρική διαδικασία, θα πρέπει να τροποποιηθούν το περιεχόμενο και τα παραρτήματα τα σχετικά με τις εν λόγω διαδικασίες. Εξάλλου, για λόγους απλούστευσης, τα παραρτήματα που αφορούν τα υποδείγματα του ενιαίου διοικητικού εγγράφου και τη χρήση τους θα πρέπει να καταργηθούν και να αντικατασταθούν από αναφορές στη σύμβαση της 20ής Μαΐου 1987 για την απλούστευση των διατυπώσεων κατά τις εμπορευματικές συναλλαγές, την καλούμενη σύμβαση "ΕΔΕ". Τούτο θα επέτρεπε την αποφυγή των τροποποιήσεων της σύμβασης "Κοινή διαμετακόμιση" που προκύπτουν από τις διαδοχικές τροποποιήσεις που ενδέχεται να γίνουν στη σύμβαση "ΕΔΕ".

8. Είναι, συνεπώς, σκόπιμο να τροποποιηθεί η σύμβαση αναλόγως,

ΑΠΟΦΑΣΙΖΕΙ:

Άρθρο 1

Η σύμβαση της 20ής Μαΐου 1987 περί του καθεστώτος κοινής διαμετακόμισης τροποποιείται ως εξής:

1) Στο άρθρο 11, το σημείο 4 αντικαθίσταται από το ακόλουθο κείμενο:

'4. Το τελωνείο αναχώρησης μπορεί να μην απαιτήσει τη σφράγιση όταν, λαμβανομένων υπόψη άλλων τυχόν μέτρων για τη διαπίστωση της ταυτότητας, η περιγραφή των εμπορευμάτων στα στοιχεία της δήλωσης διαμετακόμισης ή στα συμπληρωματικά παραστατικά επιτρέπει τον καθορισμό της ταυτότητάς τους.

2) Στο άρθρο 12, παράγραφος 1, οι λέξεις "του αντιτύπου αριθ. 4" αντικαθίστανται από τη φράση "του αντιτύπου αριθ. 4 ή του συνοδευτικού παραστατικού διαμετακόμισης".

3) Το προσάρτημα I αντικαθίσταται από το κείμενο του παραρτήματος I της παρούσας απόφασης.

4) Τα παραρτήματα Ι έως V του προσαρτήματος Ι αντικαθίστανται από το κείμενο του παραρτήματος ΙΙ της παρούσας απόφασης.

5) Το προσάρτημα ΙI αντικαθίσταται από το κείμενο του παραρτήματος ΙI της παρούσας απόφασης.

6) Το προσάρτημα ΙΙΙ αντικαθίσταται από το κείμενο του παραρτήματος IV της παρούσας απόφασης.

7) Τα παραρτήματα A1 έως A13, B1 έως B7, Γ1 και Γ2, και Δ1 έως Δ6 αντικαθίστανται από το κείμενο του παραρτήματος V της παρούσας απόφασης.

Άρθρο 2

1. Η παρούσα απόφαση εφαρμόζεται από την 1η Ιουλίου 2008.

2. Οι διατάξεις της παρούσας απόφασης δεν εφαρμόζονται στα εμπορεύματα που τίθενται υπό καθεστώς κοινής διαμετακόμισης, πριν την ημερομηνία εφαρμογής της.

3. Τα άρθρα 41, 41α, 116, 118 παράγραφος 2 και 119 του προσαρτήματος Ι, όπως τροποποιήθηκε με την παρούσα απόφαση εφαρμόζονται από την 1η Ιουλίου 2008.

Βρυξέλλες, […]

Για τη Μικτή Επιτροπή

Ο Πρόεδρος

[…]

ΠΑΡΑΡΤΗΜΑ Ι

"ΠΡΟΣΑΡΤΗΜΑ Ι

ΔΙΑΔΙΚΑΣΙΕΣ ΚΟΙΝΗΣ ΔΙΑΜΕΤΑΚΟΜΙΣΗΣ

ΤΙΤΛΟΣ Ι

ΓΕΝΙΚΕΣ ΔΙΑΤΑΞΕΙΣ

Άρθρο 1

1. Το παρόν προσάρτημα καθορίζει ορισμένους κανόνες που διέπουν το καθεστώς κοινής διαμετακόμισης, σύμφωνα με το άρθρο 1 παράγραφος 3 της σύμβασης.

2. Οι διατάξεις του παρόντος προσαρτήματος εφαρμόζονται στις πράξεις που διενεργούνται στο πλαίσιο του καθεστώτος κοινής διαμετακόμισης, ανεξάρτητα από την εφαρμοζόμενη διαδικασία, Τ1 ή Τ2, εκτός εάν ορίζεται άλλως.

3. Τα εμπορεύματα για τα οποία υφίσταται αυξημένος κίνδυνος απάτης περιλαμβάνονται στο παράρτημα Ι. Σε περίπτωση που μία διάταξη της παρούσας σύμβασης αναφέρεται στο εν λόγω παράρτημα, τα μέτρα που αφορούν τα εμπορεύματα που περιλαμβάνονται στον κατάλογο αυτό ισχύουν μόνο εφόσον η ποσότητα των εν λόγω εμπορευμάτων υπερβαίνει την ελάχιστη αντίστοιχη ποσότητα. Το παράρτημα Ι επανεξετάζεται τουλάχιστον κάθε χρόνο.

ΚΕΦΑΛΑΙΟ Ι

ΠΕΔΙΟ ΕΦΑΡΜΟΓΗΣ ΚΑΙ ΟΡΙΣΜΟΙ

Πεδίο εφαρμογής

Άρθρο 2

1. Το καθεστώς κοινής διαμετακόμισης δεν εφαρμόζεται στις ταχυδρομικές αποστολές (στις οποίες περιλαμβάνονται και τα ταχυδρομικά δέματα) που πραγματοποιούνται σύμφωνα με τις σχετικές διατάξεις της Παγκόσμιας Ταχυδρομικής Ένωσης, όταν τα εμπορεύματα μεταφέρονται από αυτούς ή για λογαριασμό αυτών που αντλούν δικαιώματα ή υπόκεινται σε υποχρεώσεις δυνάμει των εν λόγω διατάξεων.

2. Οποιοδήποτε συμβαλλόμενο μέρος μπορεί να αποφασίσει τη μη εφαρμογή του καθεστώτος κοινής διαμετακόμισης στις μεταφορές εμπορευμάτων μέσω δικτύου αγωγών. Η απόφαση αυτή ανακοινώνεται στην Επιτροπή, η οποία ενημερώνει σχετικά τις λοιπές χώρες.

Ορισμοί

Άρθρο 3

Για την εφαρμογή της παρούσας σύμβασης νοούνται ως:

α) «αρμόδιες αρχές»:

η τελωνειακή αρχή ή κάθε άλλη αρχή υπεύθυνη για την εφαρμογή της παρούσας σύμβασης·

β) «δήλωση διαμετακόμισης»:

η πράξη με την οποία κάποιο πρόσωπο δηλώνει σύμφωνα με τον προκαθορισμένο τύπο και τρόπο την επιθυμία του να υπαγάγει εμπόρευμα στο καθεστώς κοινής διαμετακόμισης·

γ) «συνοδευτικό παραστατικό διαμετακόμισης»:

το έγγραφο το οποίο εκτυπώνεται μέσω του μηχανογραφικού συστήματος προκειμένου να συνοδεύσει τα εμπορεύματα και το οποίο βασίζεται στα στοιχεία της δήλωσης διαμετακόμισης·

δ) «διαδικασία T2»:

η διαδικασία Τ2 που αναφέρεται στο άρθρο 2 της σύμβασης και προσδιορίζεται στη δήλωση διαμετακόμισης με το σύμβολο «T2» ή το σύμβολο «T2F»·

ε) «κύριος υπόχρεος»:

το πρόσωπο που υποβάλλει τη δήλωση κοινής διαμετακόμισης ή το πρόσωπο εξ ονόματος του οποίου υποβάλλεται η δήλωση κοινής διαμετακόμισης·

στ) «τελωνείο αναχώρησης»:

το τελωνείο στο οποίο γίνεται δεκτή η δήλωση υπαγωγής των εμπορευμάτων στο καθεστώς κοινής διαμετακόμισης·

ζ) «τελωνείο διέλευσης»:

- το τελωνείο στο σημείο εισόδου σε συμβαλλόμενο μέρος, ή

- το τελωνείο εξόδου από συμβαλλόμενο μέρος όταν η αποστολή εγκαταλείπει το τελωνειακό έδαφος του εν λόγω συμβαλλομένου μέρους στο πλαίσιο πράξης διαμετακόμισης μέσω των συνόρων μεταξύ του συγκεκριμένου συμβαλλομένου μέρους και τρίτης χώρας·

η) «τελωνείο προορισμού»:

το τελωνείο στο οποίο πρέπει να προσκομίζονται τα εμπορεύματα που έχουν υπαχθεί στο καθεστώς κοινής διαμετακόμισης για τη λήξη του καθεστώτος·

θ) «τελωνείο εγγύησης»:

το τελωνείο που ορίζεται από τις αρμόδιες αρχές κάθε χώρας, στο οποίο πραγματοποιείται η σύσταση της εγγύησης από τριτεγγυητή·

ι) «ς»:

κάθε τρίτο πρόσωπο, φυσικό ή νομικό, που αναλαμβάνει εγγράφως την υποχρέωση για πληρωμή αλληλεγγύως και εις ολόκληρον με τον κύριο υπόχρεο και εντός των ορίων της συσταθείσας εγγύησης, του ποσού της οφειλής που ενδέχεται να γεννηθεί·

ια) «κωδικός ΕΣ»:

αριθμητικός κωδικός που αντιστοιχεί στις κλάσεις και διακρίσεις της ονοματολογίας του εναρμονισμένου συστήματος περιγραφής και κωδικοποίησης των εμπορευμάτων, όπως ορίζεται στη σύμβαση της 14ης Ιουνίου 1983·

ιβ) «οφειλή»:

οι εισαγωγικοί ή εξαγωγικοί δασμοί και οι λοιπές επιβαρύνσεις σχετικές με εμπορεύματα που έχουν υπαχθεί στο καθεστώς κοινής διαμετακόμισης·

ιγ) «οφειλέτης»:

κάθε πρόσωπο, φυσικό ή νομικό, που υποχρεούται να καταβάλει την οφειλή·

ιδ) «Επιτροπή»:

η Επιτροπή των Ευρωπαϊκών Κοινοτήτων·

ιε) «παράδοση εμπορευμάτων»:

η πράξη με την οποία οι αρμόδιες αρχές επιτρέπουν τη διάθεση εμπορευμάτων για τους σκοπούς που προβλέπονται στο καθεστώς κοινής διαμετακόμισης·

ιστ) «πρόσωπο εγκατεστημένο σε ένα συμβαλλόμενο μέρος»:

- εφόσον πρόκειται για φυσικό πρόσωπο, κάθε πρόσωπο που διατηρεί εκεί τη συνήθη κατοικία του,

- εφόσον πρόκειται για νομικό πρόσωπο ή ένωση προσώπων, κάθε πρόσωπο που διατηρεί εκεί την καταστατική έδρα του, την κεντρική του διοίκηση ή μόνιμες εγκαταστάσεις·

ιζ) «τεχνικές επεξεργασίας δεδομένων»:

- η ανταλλαγή τυποποιημένων μηνυμάτων EDI με τις αρμόδιες αρχές, ή

- η εισαγωγή στα ηλεκτρονικά συστήματα των αρμοδίων αρχών πληροφοριακών στοιχείων που είναι αναγκαία για τη διεκπεραίωση των σχετικών διατυπώσεων·

ιη) «EDI» (ηλεκτρονική ανταλλαγή δεδομένων):

η ηλεκτρονική διαβίβαση στοιχείων δομημένων σύμφωνα με τα εγκεκριμένα πρότυπα μηνύματος μεταξύ ηλεκτρονικών συστημάτων·

ιθ) «τυποποιημένο μήνυμα»:

αναγνωρισμένη και προκαθορισμένη δομή για την ηλεκτρονική διαβίβαση δεδομένων·

κ) «δεδομένα προσωπικού χαρακτήρα»:

όλες οι πληροφορίες που αφορούν καθορισμένο ή δυνάμενο να καθοριστεί φυσικό ή νομικό πρόσωπο·

κα) «εφεδρική διαδικασία»:

η διαδικασία που βασίζεται στη χρήση εντύπων που συντάσσονται για να παρασχεθεί η δυνατότητα κατάθεσης και ελέγχου της δήλωσης διαμετακόμισης, καθώς και παρακολούθησης της πράξης διαμετακόμισης εφόσον η συνήθης διαδικασία, μέσω ηλεκτρονικών συστημάτων, δεν είναι δυνατόν να εφαρμοστεί·

κβ) «σύμβαση "ΕΔΕ"»:

η σύμβαση της 20ής Μαΐου 1987 για την απλούστευση των διατυπώσεων κατά τις εμπορευματικές συναλλαγές.

ΚΕΦΑΛΑΙΟ ΙΙ

ΣΥΝΗΘΗΣ ΔΙΑΔΙΚΑΣΙΑ

Άρθρο 4

1. Οι διατυπώσεις οι σχετικές με την εφαρμογή της διαδικασίας Τ1 ή Τ2 πραγματοποιούνται με τη χρήση ηλεκτρονικών μεθόδων επεξεργασίας δεδομένων υπό τους όρους και με τον τρόπο που καθορίζουν οι αρμόδιες αρχές στο πλαίσιο της τήρησης των αρχών που επιβάλλει η τελωνειακή νομοθεσία.

2. Τα συμβαλλόμενα μέρη καθορίζουν με κοινή συμφωνία τα μέτρα με τα οποία προβλέπονται:

α) οι κανόνες που ορίζουν και διέπουν τα μηνύματα που θα ανταλλάσσονται μεταξύ των τελωνείων και που απαιτούνται για την εφαρμογή του καθεστώτος κοινής διαμετακόμισης,

β) το σύνολο των κοινών δεδομένων και το υπόδειγμα των δεδομένων που θα περιλαμβάνουν τα μηνύματα που θα ανταλλάσσονται σύμφωνα με τη διαδικασία κοινής διαμετακόμισης.

Πεδίο εφαρμογής

Άρθρο 5

1. Με την επιφύλαξη εξαιρετικών περιστάσεων, οι ανταλλαγές πληροφοριών μεταξύ των αρμοδίων αρχών που περιγράφονται στο παρόν προσάρτημα πραγματοποιούνται με τη χρήση ηλεκτρονικών μεθόδων επεξεργασίας δεδομένων και μέσω δικτύων ηλεκτρονικών υπολογιστών.

2. Για την ανταλλαγή των πληροφοριών που προβλέπεται στην παράγραφο 1, χρησιμοποιείται από όλα τα συμβαλλόμενα μέρη το κοινό δίκτυο επικοινωνιών/κοινή διεπαφή συστημάτων (CCN/CSI) της Κοινότητας. Η χρηματοδοτική συμμετοχή των χωρών ΕΖΕΣ και τα σχετικά θέματα καθορίζονται με κοινή συμφωνία μεταξύ της Κοινότητας και καθεμιάς από τις χώρες ΕΖΕΣ.

3. Με την επιφύλαξη αντίθετων διατάξεων, οι διατάξεις του παρόντος κεφαλαίου δεν εφαρμόζονται στις απλουστευμένες διαδικασίες που αναφέρονται στο άρθρο 44 παράγραφος 1 στοιχεία στ) και ζ).

Ασφάλεια

Άρθρο 6

1. Οι όροι για την διεκπεραίωση των διατυπώσεων με τεχνικές επεξεργασίας δεδομένων πρέπει να περιλαμβάνουν ιδίως μέτρα για τον έλεγχο της πηγής των δεδομένων και για την προστασία των δεδομένων από τυχαία ή παράνομη καταστροφή ή από τυχαία απώλεια, τροποποίηση ή μη εγκεκριμένη πρόσβαση.

2. Εκτός των απαιτήσεων ασφαλείας που εκτίθενται στην παράγραφο 1, οι αρμόδιες αρχές καθιερώνουν και διατηρούν τις κατάλληλες ρυθμίσεις ασφαλείας για την αποτελεσματική, αξιόπιστη και ασφαλή λειτουργία του πλήρους συστήματος διαμετακόμισης.

3. Για να εξασφαλιστεί το προαναφερόμενο επίπεδο ασφαλείας, κάθε προσθήκη, τροποποίηση και διαγραφή δεδομένων καταγράφεται αφού αναφερθεί ο λόγος αυτής της διαδικασίας, ο χρονικός προσδιορισμός της και το πρόσωπο το οποίο προβαίνει στην εν λόγω ενέργεια. Εξάλλου, το αρχικό στοιχείο ή κάθε στοιχείο που αποτέλεσε το αντικείμενο της εν λόγω ενέργειας διατηρείται για χρονικό διάστημα τριών ημερολογιακών ετών τουλάχιστον από τη λήξη του έτους το οποίο αφορά το εν λόγω στοιχείο ή για μεγαλύτερο χρονικό διάστημα, εφόσον άλλες διατάξεις το προβλέπουν.

4. Οι αρμόδιες αρχές ελέγχουν τακτικά το επίπεδο ασφαλείας.

5. Οι εν λόγω αρμόδιες αρχές κοινοποιούν αμοιβαία κάθε υποψία τους για παραβίαση της ασφαλείας.

Προστασία δεδομένων προσωπικού χαρακτήρα

Άρθρο 7

1. Τα συμβαλλόμενα μέρη χρησιμοποιούν τα δεδομένα προσωπικού χαρακτήρα που ανταλλάσσουν κατ' εφαρμογή της παρούσας σύμβασης αποκλειστικά για τους σκοπούς της παρούσας σύμβασης και για άλλες τελωνειακές χρήσεις στο πλαίσιο του καθεστώτος κοινής διαμετακόμισης. Ο περιορισμός αυτός δεν εμποδίζει ωστόσο τη χρησιμοποίηση των εν λόγω δεδομένων για την ανάλυση των κινδύνων κατά την πράξη κοινής διαμετακόμισης, καθώς και για την έρευνα και τη δικαστική δίωξη που συνεπάγεται η εν λόγω πράξη κοινής διαμετακόμισης. Στην περίπτωση αυτή, η αρμόδια αρχή που εξέδωσε τις εν λόγω πληροφορίες ενημερώνεται χωρίς καθυστέρηση για τη σχετική χρήση.

2. Τα συμβαλλόμενα μέρη δεσμεύονται να λαμβάνουν τα αναγκαία μέτρα για να εξασφαλίσουν, στο βαθμό που πρόκειται για επεξεργασία δεδομένων προσωπικού χαρακτήρα τα οποία έχουν ανταλλαγεί στο πλαίσιο της παρούσας σύμβασης, προστασία των δεδομένων προσωπικού χαρακτήρα τουλάχιστον ισοδύναμη με τις αρχές της σύμβασης του Συμβουλίου της Ευρώπης της 28ης Ιανουαρίου 1981 για την προστασία των προσώπων έναντι της αυτοματοποιημένης επεξεργασίας των δεδομένων προσωπικού χαρακτήρα.

3. Κάθε συμβαλλόμενο μέρος λαμβάνει τα απαραίτητα μέτρα για να εξασφαλίσει την τήρηση του παρόντος άρθρου μέσω αποτελεσματικών ελέγχων.

ΚΕΦΑΛΑΙΟ ΙΙΙ

ΥΠΟΧΡΕΩΣΕΙΣ ΤΟΥ ΚΥΡΙΩΣ ΥΠΟΧΡΕΟΥ, ΤΟΥ ΜΕΤΑΦΟΡΕΑ ΚΑΙ ΤΟΥ ΠΑΡΑΛΗΠΤΗ

Άρθρο 8

1. Ο κύριος υπόχρεος οφείλει:

α) να προσκομίζει εμπροθέσμως τα εμπορεύματα άθικτα και τα απαιτούμενα έγγραφα στο τελωνείο προορισμού και να τηρεί τα μέτρα διαπίστωσης της ταυτότητας που έχουν θεσπίσει οι αρμόδιες αρχές·

β) να τηρεί τις λοιπές διατάξεις του καθεστώτος κοινής διαμετακόμισης·

γ) να παρέχει στις αρμόδιες ελεγκτικές αρχές, κατόπιν αιτήσεώς τους και εντός των ενδεχομένως προβλεπόμενων προθεσμιών, όλα τα έγγραφα και τις πληροφορίες ανεξαρτήτως μέσου εγγραφής καθώς και κάθε αναγκαία συνδρομή.

2. Με την επιφύλαξη των υποχρεώσεων του κύριου υπόχρεου που αναφέρονται στην παράγραφο 1, ο μεταφορέας ή ο παραλήπτης των εμπορευμάτων που αποδέχεται τα εμπορεύματα γνωρίζοντας ότι έχουν υπαχθεί στο καθεστώς κοινής διαμετακόμισης υποχρεούται, επίσης, να προσκομίζει εμπροθέσμως τα εμπορεύματα άθικτα και τα απαιτούμενα έγγραφα στο τελωνείο προορισμού και να τηρεί τα μέτρα διαπίστωσης της ταυτότητας που έχουν θεσπίσει οι αρμόδιες αρχές.

ΚΕΦΑΛΑΙΟ IV

ΕΓΓΥΗΣΕΙΣ

Υποχρέωση σύστασης εγγύησης

Άρθρο 9

1. Ο κύριος υπόχρεος παρέχει εγγύηση για να διασφαλίσει την πληρωμή της οφειλής που ενδέχεται να γεννηθεί, όσον αφορά τα σχετικά εμπορεύματα.

2. Η εγγύηση είναι:

α) είτε μεμονωμένη εγγύηση, που καλύπτει μία μόνο πράξη κοινής διαμετακόμισης·

β) είτε, για λόγους απλούστευσης κατά την έννοια του άρθρου 44, συνολική εγγύηση που καλύπτει περισσότερες από μια πράξεις.

Σύσταση της εγγύησης

Άρθρο 10

1. Η εγγύηση μπορεί να συσταθεί:

α) είτε με την κατάθεση μετρητών στο τελωνείο αναχώρησης·

β) είτε από τριτεγγυητή στο τελωνείο εγγύησης·

2. Εντούτοις, οι αρμόδιες αρχές δύνανται να αρνηθούν τον προτεινόμενο τρόπο εγγύησης, όταν αυτός δεν συμβιβάζεται με την ορθή λειτουργία του καθεστώτος.

Κατάθεση χρηματικού ποσού

Άρθρο 12 α

Η κατάθεση μετρητών πραγματοποιείται στο νόμισμα της χώρας αναχώρησης ή με οποιοδήποτε άλλο τρόπο πληρωμής που γίνεται αποδεκτός από τις αρμόδιες αρχές της εν λόγω χώρας.

Η σύσταση της εγγύησης υπό μορφή κατάθεσης μετρητών ή άλλου ισοδύναμου τρόπου πληρωμής πρέπει να συμφωνεί με τις ισχύουσες διατάξεις στη χώρα αναχώρησης.

Τριτεγγυητής

Άρθρο 10 β

1. Ο τριτεγγυητής πρέπει να είναι εγκατεστημένος στο συμβαλλόμενο μέρος στο οποίο πραγματοποιείται η σύσταση της εγγύησης και να έχει εγκριθεί από τις εκεί αρμόδιες αρχές. Ο τριτεγγυητής υποχρεούται να επιλέξει κατοικία ή να ορίσει αντίκλητο σε κάθε ένα από τα συμβαλλόμενα μέρη, τα οποία αφορά η συγκεκριμένη πράξη κοινής διαμετακόμισης. Όταν η Κοινότητα αποτελεί ένα από τα εν λόγω συμβαλλόμενα μέρη, ο τριτεγγυητής πρέπει να επιλέξει κατοικία ή να ορίσει αντίκλητο σε κάθε κράτος μέλος της.

2. Η ανάληψη υποχρέωσης από τον τριτεγγυητή καλύπτει επίσης, εντός των ορίων του ποσού για το οποίο παρέχεται η εγγύηση, τα ποσά των δασμών που είναι απαιτητά συνεπεία των εκ των υστέρων ελέγχων.

3. Οι αρμόδιες αρχές απορρίπτουν τον προτεινόμενο τριτεγγυητή, όταν κρίνουν ότι δεν εξασφαλίζεται απόλυτα η εμπρόθεσμη καταβολή, κάθε οφειλής που ενδέχεται να γεννηθεί, εντός των ορίων του ποσού για το οποίο παρέχεται η εγγύηση.

4 . Εφόσον η σύσταση της εγγύησης πραγματοποιείται από τριτεγγυητή στο τελωνείο εγγύησης:

α) χορηγείται ένας "αριθμός αναφοράς της εγγύησης" στον κύριο υπόχρεο για τη χρησιμοποίηση της εγγύησης και για την αναγνώριση κάθε δήλωσης εγγύησης·

β) χορηγείται και κοινοποιείται στον κύριο υπόχρεο ένας κωδικός πρόσβασης που αντιστοιχεί στον "αριθμό αναφοράς της εγγύησης".

Απαλλαγή από την εγγύηση

Άρθρο 11

1. Εκτός από τις ειδικά οριζόμενες περιπτώσεις εφόσον κρίνεται αναγκαίο, καμία εγγύηση δεν χρειάζεται για:

α) τις αεροπορικές μεταφορές·

β) τις μεταφορές εμπορευμάτων διά του Ρήνου και των ρηνείων οδών·

γ) τις μεταφορές διαμέσου δικτύου αγωγών·

δ) τις πράξεις κοινής διαμετακόμισης που πραγματοποιούνται σύμφωνα με το άρθρο 44 παράγραφος 1 σημείο στ) σημείο i).

2. Κάθε χώρα μπορεί να επιτρέψει την απαλλαγή από την υποχρέωση σύστασης εγγύησης για την μεταφορά εμπορευμάτων στο έδαφός της μέσω πλωτών οδών, εκτός από εκείνες που αναφέρονται στην παράγραφο 1 σημείο β). Ανακοινώνει τα σχετικά μέτρα στην Επιτροπή, η οποία ενημερώνει σχετικά τις λοιπές χώρες.

ΚΕΦΑΛΑΙΟ V

ΔΙΑΦΟΡΕΣ ΔΙΑΤΑΞΕΙΣ

Νομικό καθεστώς των παραστατικών και των διαπιστώσεων

Άρθρο 12

1. Ανεξάρτητα από την μορφή που έχουν, τα τακτικά εκδιδόμενα παραστατικά και τα μέτρα που λαμβάνονται ή γίνονται αποδεκτά από τις αρμόδιες αρχές κάποιας χώρας παράγουν στις υπόλοιπες χώρες παρόμοια νομικά αποτελέσματα με αυτά που απορρέουν από τα τακτικά εκδιδόμενα παραστατικά και τα μέτρα που λαμβάνονται ή γίνονται αποδεκτά από τις αρμόδιες αρχές κάθε μιας από τις εν λόγω χώρες.

2. Οι διαπιστώσεις των αρμοδίων αρχών μιας χώρας κατά τη διάρκεια των ελέγχων που διενεργούνται στο πλαίσιο του καθεστώτος κοινής διαμετακόμισης έχουν την ίδια νομική ισχύ στις λοιπές χώρες με τις διαπιστώσεις των αρμοδίων αρχών σε κάθε μία από τις εν λόγω χώρες.

Κατάσταση των τελωνείων που είναι αρμόδια για τις πράξεις κοινής διαμετακόμισης

Άρθρο 13

Κάθε χώρα εισάγει στο μηχανογραφικό σύστημα τον κατάλογο, καθώς και τον αριθμό αναγνώρισης, τις αρμοδιότητες, τις ημέρες και ώρες λειτουργίας των τελωνείων που είναι αρμόδια για πράξεις κοινής διαμετακόμισης. Κάθε τροποποίηση πρέπει επίσης να εισάγεται στο μηχανογραφικό σύστημα.

Η Επιτροπή κοινοποιεί μέσω του μηχανογραφικού συστήματος τις σχετικές πληροφορίες σε όλες τις χώρες.

Κεντρικό γραφείο

Άρθρο 14

Κάθε χώρα ενημερώνει, όταν παρίσταται ανάγκη, την Επιτροπή σχετικά με την σύσταση κεντρικών γραφείων και τις αρμοδιότητές τους στο πλαίσιο της διαχείρισης και της παρακολούθησης της διαδικασίας κοινής διαμετακόμισης, καθώς και της παραλαβής και της διαβίβασης παραστατικών, αναφέροντας το είδος των σχετικών παραστατικών.

Η Επιτροπή ανακοινώνει τις πληροφορίες αυτές στις λοιπές χώρες.

Παραβάσεις και κυρώσεις

Άρθρο 15

Οι χώρες θεσπίζουν τις αναγκαίες διατάξεις για την καταπολέμηση κάθε παράβασης ή κάθε παρατυπίας και για την επιβολή αποτελεσματικών, ανάλογων και αποτρεπτικών κυρώσεων.

ΤΙΤΛΟΣ ΙΙ

ΛΕΙΤΟΥΡΓΙΑ ΤΟΥ ΚΑΘΕΣΤΩΤΟΣ

ΚΕΦΑΛΑΙΟ Ι

ΜΕΜΟΝΩΜΕΝΗ ΕΓΓΥΗΣΗ

Σύσταση της μεμονωμένης εγγύησης

Άρθρο 16

1. Η μεμονωμένη εγγύηση πρέπει να καλύπτει το συνολικό ποσό της οφειλής που ενδέχεται να γεννηθεί, υπολογιζόμενο βάσει των υψηλότερων ποσοστών, συμπεριλαμβανομένων εκείνων που αφορούν τους εισαγωγικούς δασμούς, που θα εφαρμόζονταν στη χώρα αναχώρησης για το συγκεκριμένο είδος εμπορευμάτων ενόψει της διάθεσής τους στην κατανάλωση. Για τον εν λόγω υπολογισμό, τα κοινοτικά εμπορεύματα που μεταφέρονται κατ’ εφαρμογή της σύμβασης καθεστώτος κοινής διαμετακόμισης θεωρούνται ως εμπορεύματα μη κοινοτικά.

Ωστόσο, τα ποσοστά που λαμβάνονται υπόψη για τον υπολογισμό της μεμονωμένης εγγύησης δεν δύνανται να είναι χαμηλότερα από ένα ελάχιστο ποσοστό, στην περίπτωση που ένα τέτοιο ποσοστό αναγράφεται στην πέμπτη στήλη του παραρτήματος Ι.

2. Η σύσταση μεμονωμένης εγγύησης με την καταβολή μετρητών ισχύει σε όλα τα συμβαλλόμενα μέρη· επιστρέφεται κατά τη λήξη του καθεστώτος.

3. Η μεμονωμένη εγγύηση που παρέχεται από τριτεγγυητή μπορεί να βασίζεται στη χρήση τίτλων μεμονωμένης εγγύησης ύψους 7.000 ευρώ, που εκδίδει ο τριτεγγυητής υπέρ των προσώπων που σκοπεύουν να ενεργήσουν ως κύριοι υπόχρεοι και ισχύουν σε όλα τα συμβαλλόμενα μέρη.

Η ευθύνη του τριτεγγυητή ανέρχεται μέχρι του ποσού των 7.000 ευρώ ανά τίτλο.

4. Εφόσον η σύσταση της μεμονωμένης εγγύησης πραγματοποιείται από τριτεγγυητή, ο κύριος υπόχρεος δεν δύναται να τροποποιήσει τον κωδικό πρόσβασης που αντιστοιχεί στον "αριθμό αναφοράς της εγγύησης" παρά μόνο στο πλαίσιο της εφαρμογής του παραρτήματος IV σημείο 3.

Τρόπος σύστασης μεμονωμένης εγγύησης από τριτεγγυητή

Άρθρο 17

1. Η μεμονωμένη εγγύηση από τριτεγγυητή πρέπει να λαμβάνει τη μορφή πράξης εγγύησης σύμφωνα με το υπόδειγμα του παραρτήματος Γ1 του προσαρτήματος ΙΙΙ. Η πράξη εγγύησης φυλάσσεται από το τελωνείο εγγύησης.

2. Όταν το απαιτούν οι εθνικές νομοθετικές, κανονιστικές και διοικητικές διατάξεις ή τα συναλλακτικά ήθη, κάθε χώρα μπορεί να ζητήσει τη σύνταξη της πράξης εγγύησης που αναφέρεται στην παράγραφο 1 υπό διαφορετική μορφή, εφόσον αυτή παράγει τα ίδια νομικά αποτελέσματα με εκείνα της πράξης που προβλέπεται στο υπόδειγμα.

Τρόπος σύστασης μεμονωμένης εγγύησης με τίτλους

Άρθρο 18

1. Στην περίπτωση που αναφέρεται στο άρθρο 16 παράγραφος 3, η σύσταση μεμονωμένης εγγύησης πρέπει να λαμβάνει τη μορφή πράξης εγγύησης σύμφωνης με το υπόδειγμα του παραρτήματος Γ2 του προσαρτήματος ΙΙΙ.

Το άρθρο 17 παράγραφος 2 εφαρμόζεται κατ' αναλογία.

2. Ο τριτεγγυητής παρέχει στο τελωνείο εγγύησης, σύμφωνα με τον τρόπο που αποφασίζεται από τις αρμόδιες αρχές, όλα τα απαιτούμενα λεπτομερή στοιχεία που αφορούν τους τίτλους μεμονωμένης εγγύησης που έχει εκδώσει.

Η προθεσμία χρησιμοποίησής τους δεν μπορεί να καθοριστεί πέραν του ενός έτους από την ημερομηνία της έκδοσής τους.

3. Ο τριτεγγυητής κοινοποιεί στον κύριο υπόχρεο έναν "αριθμό αναφοράς της εγγύησης" για κάθε τίτλο μεμονωμένης εγγύησης που του έχει χορηγηθεί και ο αντίστοιχος κωδικός πρόσβασης δεν μπορεί να τροποποιηθεί από τον κύριο υπόχρεο.

4. Για την εφαρμογή του άρθρου 22 παράγραφος 1 σημείο β), ο τριτεγγυητής εκδίδει στον κύριο υπόχρεο έγγραφους τίτλους μεμονωμένης εγγύησης σύμφωνα με το υπόδειγμα του παραρτήματος Γ3. Ο αριθμός αναγνώρισης εμφαίνεται στον τίτλο.

5. Ο τριτεγγυητής μπορεί να εκδίδει τίτλους μεμονωμένης εγγύησης που δεν ισχύουν για πράξη κοινής διαμετακόμισης που αφορά εμπορεύματα τα οποία περιλαμβάνονται στον κατάλογο του παραρτήματος Ι. Στην περίπτωση αυτή, ο τριτεγγυητής αναγράφει διαγωνίως στον έγγραφο τίτλο ή στους έγγραφους τίτλους μεμονωμένης εγγύησης που εκδίδει την παρακάτω μνεία:

- Περιορισμένη ισχύς – 99200

6. Ο κύριος υπόχρεος υποχρεούται να καταθέτει στο τελωνείο αναχώρησης τον αριθμό τίτλων μεμονωμένης εγγύησης που αντιστοιχούν σε πολλαπλάσια των 7.000 ευρώ, που απαιτούνται για την κάλυψη του συνόλου της οφειλής που ενδέχεται να γεννηθεί. Για την εφαρμογή του άρθρου 22 παράγραφος 1 σημείο β), οι έγγραφοι τίτλοι πρέπει να παραδίδονται και να φυλάσσονται στο τελωνείο αναχώρησης, το οποίο ανακοινώνει τον αριθμό αναγνώρισης κάθε τίτλου στο τελωνείο εγγύησης που αναφέρεται στον τίτλο.

Ανάκληση της πράξης εγγύησης και υπαναχώρηση του τριτεγγυητή

Άρθρο 19

1. Το τελωνείο εγγύησης ανακαλεί την απόφαση με την οποία αποδέχτηκε την ανάληψη υποχρεώσεων από τον τριτεγγυητή, όταν δεν πληρούνται πλέον οι όροι που ίσχυαν κατά το χρόνο έκδοσής της.

Ο τριτεγγυητής μπορεί επίσης, οποτεδήποτε, να υπαναχωρήσει από τις υποχρεώσεις που ανέλαβε.

2. Η ανάκληση ή η υπαναχώρηση ισχύουν από τη δέκατη έκτη ημέρα μετά τη γνωστοποίησή τους, κατά περίπτωση, στον τριτεγγυητή ή στο τελωνείο εγγύησης.

Από την ημερομηνία ισχύος της ανάκλησης ή της υπαναχώρησης, οι τίτλοι της μεμονωμένης εγγύησης που χορηγήθηκαν προγενέστερα δεν χρησιμοποιούνται πλέον για την υπαγωγή των εμπορευμάτων στο καθεστώς κοινής διαμετακόμισης.

3. Η γνωστοποίηση της ανάκλησης ή της υπαναχώρησης, καθώς και η ημερομηνία ισχύος της, εισάγονται το ταχύτερο δυνατό στο μηχανογραφικό σύστημα από τις αρμόδιες αρχές της χώρας στην οποία υπάγεται το τελωνείο εγγύησης.

ΚΕΦΑΛΑΙΟ ΙΙ

ΜΕΤΑΦΟΡΙΚΑ ΜΕΣΑ ΚΑΙ ΔΗΛΩΣΕΙΣ

Όροι φόρτωσης

Άρθρο 20

1. Κάθε δήλωση διαμετακόμισης μπορεί να περιλαμβάνει μόνο εμπορεύματα που φορτώθηκαν ή πρόκειται να φορτωθούν σε ενιαίο μεταφορικό μέσο για να μεταφερθούν από το ίδιο τελωνείο αναχώρησης στο ίδιο τελωνείο προορισμού.

Για την εφαρμογή του παρόντος άρθρου, και εφόσον τα μεταφερόμενα εμπορεύματα αποτελούν αντικείμενο ενιαίας αποστολής, ως ενιαίο μεταφορικό μέσο νοείται:

α) τα οδικά οχήματα που συνοδεύονται από το ή τα ρυμουλκούμενα ή ημιρυμουλκούμενα οχήματά τους·

β) συρμός σιδηροδρομικών οχημάτων ή αμαξών·

γ) τα πλοία που αποτελούν ενιαίο σύνολο·

δ) τα εμπορευματοκιβώτια που φορτώθηκαν σε ενιαίο μεταφορικό μέσο, κατά την έννοια του παρόντος άρθρου.

2. Ενιαίο μεταφορικό μέσο μπορεί να χρησιμοποιείται για τη φόρτωση εμπορευμάτων σε περισσότερα του ενός τελωνεία αναχώρησης, καθώς και για την εκφόρτωση σε περισσότερα του ενός τελωνεία προορισμού.

Δήλωση διαμετακόμισης με τη χρήση συστημάτων πληροφορικής

Άρθρο 21

1. Οι ενδείξεις που περιλαμβάνονται στη δήλωση και αναφέρονται στο παράρτημα Α1 του προσαρτήματος ΙΙΙ λαμβάνουν τη μορφή κωδικοποιημένων δεδομένων ή οποιαδήποτε άλλη μορφή που καθορίζεται από τις τελωνειακές αρχές ενόψει της επεξεργασίας τους από ηλεκτρονικούς υπολογιστές και αντιστοιχούν στα απαιτούμενα στοιχεία.

2 Η δήλωση διαμετακόμισης που υποβάλλεται με την τεχνική EDI θεωρείται ότι κατατίθεται τη στιγμή της λήψεως του μηνύματος EDI από τις τελωνειακές αρχές.

Η αποδοχή της δήλωσης διαμετακόμισης που πραγματοποιείται με την τεχνική EDI κοινοποιείται στον κύριο υπόχρεο μέσω απαντητικού μηνύματος που περιλαμβάνει τουλάχιστον την αναγνώριση του ληφθέντος μηνύματος και/ή τον αριθμό καταχώρησης της δήλωσης διαμετακόμισης καθώς και την ημερομηνία αποδοχής.

3 Η δήλωση διαμετακόμισης που υποβάλλεται με ανταλλαγή τυποποιημένων μηνυμάτων EDI είναι σύμφωνη με τη δομή και τις οδηγίες του προσαρτήματος ΙΙΙ.

4 Η δήλωση διαμετακόμισης συμπληρώνεται σύμφωνα με το προσάρτημα ΙΙΙ, σε μία από τις επίσημες γλώσσες των συμβαλλόμενων μερών, η οποία είναι αποδεκτή από τις αρμόδιες αρχές της χώρας αναχώρησης. Εάν κριθεί αναγκαίο, οι αρμόδιες αρχές της χώρας την οποία αφορά η πράξη διαμετακόμισης έχουν τη δυνατότητα να ζητήσουν μετάφραση του εν λόγω εντύπου στην επίσημη γλώσσα ή σε μία από τις επίσημες γλώσσες της εν λόγω χώρας.

5. Εφόσον το καθεστώς κοινής διαμετακόμισης διαδέχεται, στη χώρα αναχώρησης, κάποιον άλλο τελωνειακό προορισμό, το τελωνείο αναχώρησης δύναται να απαιτήσει την προσκόμιση των αντίστοιχων παραστατικών.

6. Τα εμπορεύματα προσκομίζονται μαζί με το έγγραφο μεταφοράς. Το τελωνείο αναχώρησης δύναται να παράσχει απαλλαγή από την υποχρέωση προσκόμισης του εν λόγω εγγράφου κατά τη διεκπεραίωση των τελωνειακών διατυπώσεων, εφόσον αυτό παραμένει στη διάθεσή του.

Γραπτή δήλωση διαμετακόμισης

Άρθρο 22

1. Τα εμπορεύματα μπορούν να υπαχθούν στο καθεστώς της κοινής διαμετακόμισης με την υποβολή δήλωσης διαμετακόμισης που συντάσσεται γραπτώς σε έντυπο που αντιστοιχεί στο υπόδειγμα του προσαρτήματος 1 του παραρτήματος Ι της σύμβασης ΕΔΕ στις ακόλουθες περιπτώσεις:

α) εφόσον τα εμπορεύματα μεταφέρονται από ταξιδιώτες που δεν έχουν άμεση πρόσβαση στο μηχανογραφικό σύστημα του τελωνείου, υπό τους όρους που περιγράφονται στο άρθρο 22α·

β) εφόσον εφαρμόζεται η εφεδρική διαδικασία, υπό τις προϋποθέσεις και με τον τρόπο που καθορίζεται στο παράρτημα V·

γ) εφόσον το αποφασίσει ένα συμβαλλόμενο μέρος.

2. Στο πλαίσιο της εφαρμογής της παραγράφου 1 στοιχεία α) και γ), οι αρμόδιες αρχές μεριμνούν ώστε τα δεδομένα τα σχετικά με τη διαμετακόμιση να ανταλλάσσονται μεταξύ των αρμοδίων αρχών μέσω του μηχανογραφικού συστήματος του τελωνείου.

3. Η χρήση της γραπτής δήλωσης διαμετακόμισης που αναφέρεται στην παράγραφο 1 σημείο β) πρέπει να υπόκειται στην έγκριση των αρμοδίων αρχών εφόσον το σύστημα ηλεκτρονικής υποβολής του κύριου υπόχρεου και/ή το δίκτυο δεν λειτουργεί.

4. Η δήλωση διαμετακόμισης μπορεί να συμπληρώνεται με ένα ή περισσότερα συμπληρωματικά έντυπα σύμφωνα με το υπόδειγμα που περιλαμβάνεται στο προσάρτημα 3 του παραρτήματος Ι της σύμβασης ΕΔΕ. Τα έντυπα αποτελούν αναπόσπαστο τμήμα της δήλωσης.

5. Αντί των συμπληρωματικών εντύπων, είναι δυνατό να χρησιμοποιούνται, οι πίνακες φόρτωσης που έχουν καταρτιστεί σύμφωνα με το υπόδειγμα που περιλαμβάνεται στο προσάρτημα ΙΙΙ, ως περιγραφικό μέρος της δήλωσης διαμετακόμισης, της οποίας αποτελούν αναπόσπαστο μέρος.

6. Τα έντυπα που αναφέρονται στις παραγράφους 1, 4 και 5 συμπληρώνονται σύμφωνα με το προσάρτημα ΙΙΙ.

7. Το άρθρο 21 παράγραφοι 4 έως 6 εφαρμόζεται, τηρουμένων των αναλογιών.

Δήλωση διαμετακόμισης για ταξιδιώτες

Άρθρο 22 α

Για την εφαρμογή του άρθρου 22 παράγραφος 1 στοιχείο α), ο ταξιδιώτης συντάσσει τη δήλωση διαμετακόμισης σύμφωνα με τα άρθρα 5 και 6 και το παράρτημα Β6 του προσαρτήματος ΙΙΙ.

Μικτές αποστολές

Άρθρο 23

Σε περίπτωση αποστολών που περιλαμβάνουν εμπορεύματα τα οποία κυκλοφορούν στο πλαίσιο διαδικασίας Τ1 και εμπορεύματα τα οποία κυκλοφορούν στο πλαίσιο διαδικασίας Τ2, η δήλωση διαμετακόμισης που φέρει την ένδειξη Τ συμπληρώνεται για κάθε είδος προϊόντος με το διακριτικό "Τ1", "Τ2" ή "Τ2F".

Υπογραφή της δήλωσης διαμετακόμισης και δέσμευση του κύριου υπόχρεου

Άρθρο 24

1. Η δήλωση κοινής διαμετακόμισης πρέπει να φέρει ηλεκτρονική υπογραφή ή άλλο μέσο αναγνώρισης.

2. Η κατάθεση της δήλωσης διαμετακόμισης συνεπάγεται την ευθύνη του κύριου υπόχρεου όσον αφορά:

α) την ακρίβεια των στοιχείων της δήλωσης διαμετακόμισης·

β) την γνησιότητα των συνημμένων εγγράφων·

γ) την τήρηση του συνόλου των υποχρεώσεων που απορρέουν από την υπαγωγή των σχετικών εμπορευμάτων στο καθεστώς κοινής διαμετακόμισης.

ΚΕΦΑΛΑΙΟ ΙΙΙ

ΔΙΑΤΥΠΩΣΕΙΣ ΣΤΟ ΤΕΛΩΝΕΙΟ ΑΝΑΧΩΡΗΣΗΣ

Υποβολή της δήλωσης διαμετακόμισης

Άρθρο 25

Η δήλωση διαμετακόμισης κατατίθεται και τα εμπορεύματα προσκομίζονται στο τελωνείο αναχώρησης κατά τις ημέρες και ώρες που καθορίζονται από τις αρμόδιες αρχές.

Το τελωνείο αναχώρησης δύναται να επιτρέψει, αιτήσει και δαπάνες του κύριου υπόχρεου, την προσκόμιση των εμπορευμάτων σε οποιονδήποτε άλλο τόπο.

Διαδρομή

Άρθρο 26

1. Τα εμπορεύματα που έχουν υπαχθεί στο καθεστώς κοινής διαμετακόμισης πρέπει να μεταφέρονται στο τελωνείο προορισμού μέσω μιας οικονομικά δικαιολογημένης διαδρομής.

2. Με την επιφύλαξη του άρθρου 59, για τα εμπορεύματα που αναφέρονται στον κατάλογο του παραρτήματος Ι ή όταν οι αρμόδιες αρχές ή ο κύριος υπόχρεος το κρίνουν σκόπιμο, το τελωνείο αναχώρησης καθορίζει υποχρεωτική διαδρομή που περιλαμβάνει τουλάχιστον, στα χαρακτηριστικά που αντιστοιχούν στη θέση 44 της δήλωσης διαμετακόμισης, τις χώρες από τις οποίες πρόκειται να διέλθουν τα εμπορεύματα, λαμβανομένων υπόψη των στοιχείων που κοινοποιεί ο κύριος υπόχρεος.

Αποδοχή και καταχώρηση της δήλωσης διαμετακόμισης

Άρθρο 27

1. Η δήλωση διαμετακόμισης γίνεται αποδεκτή και καταχωρείται από το τελωνείο αναχώρησης κατά τις εργάσιμες ημέρες και ώρες που καθορίζονται από τις αρμόδιες αρχές, εφόσον:

α) περιέχει όλα τα αναγκαία στοιχεία για την εφαρμογή της παρούσας σύμβασης·

β) συνοδεύεται από όλα τα απαιτούμενα έγγραφα· και

γ) τα εμπορεύματα τα οποία αφορά προσκομίζονται στο τελωνείο.

2. Οι αρμόδιες αρχές δύνανται να επιτρέπουν να μην υποβάλλονται τα απαιτούμενα έγγραφα που αναφέρονται στην παράγραφο 1 β) μαζί με τη δήλωση. Στην περίπτωση αυτή, τα έγγραφα πρέπει να τίθενται στη διάθεση των αρμοδίων αρχών.

3. Με την επιφύλαξη αντίθετων ειδικών διατάξεων, η ημερομηνία που πρέπει να λαμβάνεται υπόψη για την εφαρμογή όλων των διατάξεων που διέπουν το καθεστώς κοινής διαμετακόμισης είναι η ημερομηνία αποδοχής της δήλωσης από μέρους των αρμοδίων αρχών.

Τροποποίηση της δήλωσης διαμετακόμισης

Άρθρο 28

1. Ο κύριος υπόχρεος εξουσιοδοτείται, μετά από αίτησή του, να τροποποιήσει ένα ή περισσότερα στοιχεία της δήλωσης διαμετακόμισης μετά την αποδοχή της από τις αρμόδιες αρχές. Η τροποποίηση δεν μπορεί να έχει ως αποτέλεσμα η δήλωση διαμετακόμισης να αφορά εμπορεύματα άλλα από αυτά που αποτέλεσαν αρχικά αντικείμενό της.

2. Ωστόσο, δεν δύναται να επιτραπεί ουδεμία διόρθωση όταν η σχετική αίτηση υποβάλλεται αφού οι αρμόδιες αρχές:

α) έχουν ενημερώσει τον κύριο υπόχρεο σχετικά με την πρόθεσή τους να πραγματοποιήσουν έλεγχο των εμπορευμάτων·

β) είτε έχουν διαπιστώσει ανακρίβεια των εν λόγω στοιχείων·

γ) είτε έχουν επιτρέψει την παραλαβή των εμπορευμάτων.

Προθεσμία προσκόμισης των εμπορευμάτων στον προορισμό

Άρθρο 29

1. Το τελωνείο αναχώρησης ορίζει την προθεσμία εντός της οποίας τα εμπορεύματα πρέπει να προσκομιστούν στο τελωνείο προορισμού, αφού ληφθούν υπόψη η ακολουθητέα διαδρομή, οι διατάξεις που διέπουν τη μεταφορά και άλλες ισχύουσες ρυθμίσεις και, κατά περίπτωση, τα στοιχεία που κοινοποιεί ο κύριος υπόχρεος.

2. Η ταχθείσα από το τελωνείο αναχώρησης προθεσμία δεσμεύει τις αρμόδιες αρχές των χωρών από το έδαφος των οποίων διέρχονται τα εμπορεύματα κατά την πράξη κοινής διαμετακόμισης και δεν μπορεί να τροποποιηθεί από τις εν λόγω αρχές.

Έλεγχος της δήλωσης διαμετακόμισης και των εμπορευμάτων

Άρθρο 30

1. Οι αρμόδιες αρχές της χώρας αναχώρησης δύνανται να διενεργούν, βάσει ανάλυσης των κινδύνων ή δειγματοληπτικά:

α) έλεγχο της δήλωσης διαμετακόμισης που έγινε αποδεκτή, καθώς και των συνημμένων σ' αυτή εγγράφων·

β) εξέταση των εμπορευμάτων συνοδευόμενη από ενδεχόμενη δειγματοληψία για ανάλυση και εμπεριστατωμένο έλεγχο.

2. Τα εμπορεύματα εξετάζονται στους τόπους και στις ώρες που ορίζονται για το σκοπό αυτό. Ωστόσο, οι αρμόδιες αρχές δύνανται, αιτήσει και δαπάνες του κύριου υπόχρεου, να διενεργήσουν έλεγχο των εμπορευμάτων σε άλλους τόπους και άλλες ώρες.

Μέτρα διαπίστωσης της ταυτότητας

Άρθρο 31

1. Το τελωνείο αναχώρησης λαμβάνει τα μέτρα διαπίστωσης της ταυτότητας τα οποία κρίνει αναγκαία και εισάγει τα αντίστοιχα στοιχεία στη δήλωση διαμετακόμισης.

2. Με την επιφύλαξη του άρθρου 11 παράγραφος 4 της σύμβασης, η παράδοση των εμπορευμάτων που πρόκειται να υπαχθούν στο καθεστώς κοινής διαμετακόμισης δεν πρέπει να επιτρέπεται, όταν η μολυβδοσφράγιση δεν μπορεί να πραγματοποιηθεί σύμφωνα με τις διατάξεις του άρθρου 11 παράγραφοι 2 ή 3 της σύμβασης.

3. Όταν πραγματοποιείται μολυβδοσφράγιση του χώρου που περιέχει τα εμπορεύματα, οι αρμόδιες αρχές επαληθεύουν την έγκριση ή, ελλείψει αυτής, την καταλληλότητα των μεταφορικών μέσων για μολυβδοσφράγιση.

4. Θεωρείται ως εγκεκριμένο κατ' εφαρμογή άλλων διατάξεων, κατά την έννοια του άρθρου 11 παράγραφος 2 στοιχείο α) της σύμβασης, κάθε οδικό όχημα, ρυμουλκούμενο, ημιρυμουλκούμενο ή εμπορευματοκιβώτιο που έχει εγκριθεί για τη μεταφορά εμπορευμάτων υπό τελωνειακή σφράγιση σύμφωνα με τις διατάξεις διεθνούς συμφωνίας, της οποίας η Ευρωπαϊκή Κοινότητα ή τα κράτη μέλη της, καθώς και οι χώρες ΕΖΕΣ αποτελούν συμβαλλόμενα μέρη.

5. Οι μολυβδοσφραγίδες πρέπει να ανταποκρίνονται στα χαρακτηριστικά που αναφέρονται στο παράρτημα ΙΙ.

6. Η σφράγιση δεν μπορεί να αφαιρεθεί χωρίς άδεια των αρμοδίων αρχών.

7. Θεωρείται ότι η περιγραφή των εμπορευμάτων επιτρέπει την αναγνώρισή τους κατά την έννοια του άρθρου 11 παράγραφος 4 της σύμβασης, όταν είναι επαρκώς λεπτομερής, ώστε να επιτρέπει την εύκολη αναγνώριση της ποσότητας και της φύσης τους.

Παραλαβή εμπορευμάτων

Άρθρο 32

1. Με βάση τα αποτελέσματα της επαλήθευσης, το τελωνείο αναχώρησης εισάγει τα αντίστοιχα δεδομένα στη δήλωση διαμετακόμισης.

2. Εάν τα αποτελέσματα της επαλήθευσης το επιτρέπουν, το τελωνείο αναχώρησης εγκρίνει την παραλαβή των εμπορευμάτων και αναφέρει την σχετική ημερομηνία στο μηχανογραφικό σύστημα.

3. Κατά την παραλαβή των εμπορευμάτων, το τελωνείο αναχώρησης ενημερώνει το δηλωθέν τελωνείο προορισμού σχετικά με την πράξη κοινής διαμετακόμισης, αποστέλλοντας το μήνυμα "γνωστοποίηση αναμενόμενης άφιξης", καθώς και καθένα από τα δηλωθέντα τελωνεία διέλευσης με το μήνυμα "γνωστοποίηση αναμενόμενης διέλευσης". Τα μηνύματα αυτά βασίζονται σε στοιχεία, ενδεχομένως τροποποιημένα, που αναφέρονται στη δήλωση διαμετακόμισης.

Συνοδευτικό έγγραφο διαμετακόμισης

Άρθρο 33

1. Το συνοδευτικό έγγραφο διαμετακόμισης αντιστοιχεί στο υπόδειγμα και στα στοιχεία που αναφέρονται στο προσάρτημα ΙΙΙ. Συνοδεύει τη μεταφορά των εμπορευμάτων που έχουν υπαχθεί στο καθεστώς κοινής διαμετακόμισης. Μετά από την παραλαβή των εμπορευμάτων, τίθεται στη διάθεση του συναλλασσόμενους με έναν από τους ακόλουθους τρόπους:

α) είτε παραδίδεται στον κύριο υπόχρεο από το τελωνείο αναχώρησης ή, με έγκριση των αρμοδίων αρχών, καταρτίζεται μέσω του μηχανογραφικού συστήματος του κύριου υπόχρεου·

β) είτε καταρτίζεται μέσω του μηχανογραφικού συστήματος του εγκεκριμένου αποστολέα μετά από τη λήψη του μηνύματος που έχει αποσταλεί από το τελωνείο αναχώρησης, με το οποίο επιτρέπεται η παραλαβή των εμπορευμάτων.

2. Το συνοδευτικό έγγραφο διαμετακόμισης συμπληρώνεται, ενδεχομένως, από κατάσταση ειδών η οποία αποτελεί αναπόσπαστο μέρος του εν λόγω εγγράφου και είναι σύμφωνη με το υπόδειγμα εντύπου που περιλαμβάνεται στο προσάρτημα ΙΙΙ.

ΚΕΦΑΛΑΙΟ IV

ΔΙΑΤΥΠΩΣΕΙΣ ΚΑΤΑ ΤΗ ΔΙΑΡΚΕΙΑ ΤΗΣ ΜΕΤΑΦΟΡΑΣ

Προσκόμιση του συνοδευτικού εγγράφου διαμετακόμισης

Άρθρο 34

Το συνοδευτικό έγγραφο διαμετακόμισης καθώς και τα λοιπά παραστατικά που συνοδεύουν τα εμπορεύματα προσκομίζονται μετά από κάθε σχετικό αίτημα των αρμοδίων αρχών.

Τελωνείο διέλευσης

Άρθρο 35

1. Η αποστολή, καθώς και το συνοδευτικό έγγραφο διαμετακόμισης προσκομίζονται σε κάθε τελωνείο διέλευσης.

2. Το τελωνείο διέλευσης καταγράφει τη διέλευση για την οποία έχει ενημερωθεί με το μήνυμα «γνωστοποίηση αναμενόμενης διέλευσης» από το τελωνείο αναχώρησης. Το τελωνείο αναχώρησης ενημερώνεται σχετικά με την εν λόγω διέλευση των συνόρων με το μήνυμα «γνωστοποίηση της διέλευσης των συνόρων».

3. Τα τελωνεία διέλευσης επιθεωρούν τα εμπορεύματα όταν το κρίνουν αναγκαίο. Ο ενδεχόμενος έλεγχος των εμπορευμάτων διενεργείται ιδίως με βάση το μήνυμα «γνωστοποίηση αναμενόμενης διέλευσης».

4. Εφόσον η μεταφορά πραγματοποιείται μέσω άλλου τελωνείου διέλευσης εκτός εκείνου που έχει δηλωθεί και αναφέρεται στο συνοδευτικό έγγραφο διαμετακόμισης, το εν λόγω τελωνείο διέλευσης ζητά από το τελωνείο αναχώρησης να του αποστείλει το μήνυμα «γνωστοποίηση αναμενόμενης διέλευσης» και ενημερώνει σχετικά με τη διέλευση το τελωνείο αναχώρησης αποστέλλοντας το μήνυμα «γνωστοποίηση διέλευσης των συνόρων». Σε ενδεχόμενη περίπτωση, θα ενημερωθεί από το τελωνείο αναχώρησης σχετικά με τη μη εγκυρότητα της εγγύησης για την συγκεκριμένη χώρα.

5. Οι παράγραφοι 1 έως 4 δεν εφαρμόζονται στις σιδηροδρομικές μεταφορές εμπορευμάτων.

Γεγονότα κατά τη μεταφορά

Άρθρο 36

1. Ο μεταφορέας υποχρεούται, να καταχωρεί το συνοδευτικό έγγραφο διαμετακόμισης και να το προσκομίζει μαζί με την αποστολή στις αρμόδιες αρχές της χώρας στο έδαφος της οποίας ευρίσκεται το μεταφορικό μέσο, στις ακόλουθες περιπτώσεις:

α) σε περίπτωση αλλαγής της υποχρεωτικής διαδρομής, όταν εφαρμόζονται οι διατάξεις του άρθρου 26 παράγραφος 2·

β) σε περίπτωση ρήξης των μολυβδοσφραγίδων κατά τη διάρκεια της μεταφοράς για λόγους ανεξάρτητους της θέλησης του μεταφορέα·

γ) σε περίπτωση μεταφόρτωσης των εμπορευμάτων σε άλλο μεταφορικό μέσο· η εν λόγω μεταφόρτωση πρέπει να πραγματοποιείται υπό την εποπτεία των αρμοδίων αρχών, οι οποίες όμως δύνανται να την επιτρέπουν χωρίς επιτήρηση από μέρους τους·

δ) σε περίπτωση επικείμενου κινδύνου που απαιτεί την άμεση, μερική ή ολική, εκφόρτωση από το μεταφορικό μέσο·

ε) σε περίπτωση οποιουδήποτε περιστατικού, γεγονότος ή ατυχήματος που ενδέχεται να επηρεάσει την τήρηση των υποχρεώσεων του κύριου υπόχρεου ή του μεταφορέα.

2. Εφόσον οι αρμόδιες αρχές κρίνουν ότι η πράξη κοινής διαμετακόμισης μπορεί να συνεχιστεί κανονικά και αφού λάβουν, κατά περίπτωση, τα αναγκαία μέτρα, θεωρούν το συνοδευτικό έγγραφο διαμετακόμισης. Οι συναφείς πληροφορίες που αφορούν τη μεταφόρτωση ή άλλο γεγονός εισάγονται στο μηχανογραφικό σύστημα του τελωνείου από τις αρμόδιες αρχές του τελωνείου διέλευσης ή του τελωνείου προορισμού, ανάλογα με την περίπτωση.

ΚΕΦΑΛΑΙΟ V

ΔΙΑΤΥΠΩΣΕΙΣ ΣΤΟ ΤΕΛΩΝΕΙΟ ΠΡΟΟΡΙΣΜΟΥ

Προσκόμιση στο τελωνείο προορισμού

Άρθρο 37

1. Τα εμπορεύματα και τα απαιτούμενα έγγραφα προσκομίζονται στο τελωνείο προορισμού κατά τις ημέρες και ώρες που είναι ανοικτό. Ωστόσο, το εν λόγω τελωνείο έχει τη δυνατότητα να επιτρέψει, μετά από αίτηση και με δαπάνες του ενδιαφερομένου, την εν λόγω προσκόμιση και πέραν των συγκεκριμένων ημερών και ωρών. Επίσης, το τελωνείο προορισμού έχει τη δυνατότητα να επιτρέψει, αιτήσει και δαπάνες του ενδιαφερομένου, την προσκόμιση των εμπορευμάτων και των απαιτούμενων εγγράφων σε οποιονδήποτε άλλο τόπο.

2. Όταν τα εμπορεύματα προσκομίζονται στο τελωνείο προορισμού μετά την εκπνοή της προθεσμίας που όρισε το τελωνείο αναχώρησης και το εκπρόθεσμο οφείλεται, κατά την κρίση του τελωνείου προορισμού, σε δεόντως αιτιολογημένες περιστάσεις μη δυνάμενες να καταλογιστούν στον μεταφορέα ή στον κύριο υπόχρεο, ο τελευταίος θεωρείται ότι έχει τηρήσει την ταχθείσα προθεσμία.

3. Το τελωνείο προορισμού φυλάσσει το συνοδευτικό έγγραφο διαμετακόμισης και ο έλεγχος των εμπορευμάτων διενεργείται με βάση, ιδίως, το μήνυμα «γνωστοποίηση αναμενόμενης άφιξης» το οποίο ελήφθη από το τελωνείο αναχώρησης.

4. Με αίτημα του κύριου υπόχρεου και για να παρασχεθεί απόδειξη της λήξης του καθεστώτος σύμφωνα με το άρθρο 42 παράγραφος 1, το τελωνείο προορισμού θεωρεί το αντίγραφο του συνοδευτικού εγγράφου διαμετακόμισης με την ακόλουθη ένδειξη:

- Εναλλακτική απόδειξη – 99202

5. Η πράξη διαμετακόμισης μπορεί να περατωθεί σε τελωνείο διαφορετικό από εκείνο που προβλεπόταν αρχικά στη δήλωση διαμετακόμισης. Το τελωνείο αυτό καθίσταται τότε τελωνείο προορισμού.

Σε περίπτωση που το νέο τελωνείο προορισμού υπάγεται σε συμβαλλόμενο μέρος διαφορετικό από εκείνο στο οποίο υπάγεται το αρχικά προβλεπόμενο τελωνείο, το νέο τελωνείο προορισμού ζητά να του αποσταλεί από το τελωνείο αναχώρησης ένα μήνυμα «γνωστοποίηση αναμενόμενης άφιξης».

Απόδειξη παραλαβής

Άρθρο 38

1. Το τελωνείο προορισμού θεωρεί την απόδειξη παραλαβής κατόπιν αιτήσεως του προσώπου που προσκομίζει τα εμπορεύματα και τα απαιτούμενα έγγραφα.

2. Η απόδειξη παραλαβής είναι σύμφωνη με τις οδηγίες του προσαρτήματος ΙΙΙ.

3. Η απόδειξη παραλαβής πρέπει να συμπληρώνεται προηγουμένως από τον ενδιαφερόμενο. Μπορεί να περιέχει εκτός του πλαισίου που προορίζεται για το τελωνείο προορισμού, άλλα στοιχεία σχετικά με την αποστολή. Η απόδειξη παραλαβής δεν μπορεί να αποτελέσει απόδειξη της λήξης του καθεστώτος κατά την έννοια του άρθρου 42 παράγραφος 1.

Διαβίβαση των πληροφοριών

Άρθρο 39

1. Το τελωνείο προορισμού ανακοινώνει στο τελωνείο αναχώρησης την άφιξη των εμπορευμάτων, την ημέρα της προσκόμισής τους στο τελωνείο προορισμού, μέσω του μηνύματος "γνωστοποίηση άφιξης".

2. Εφόσον η πράξη διαμετακόμισης έχει περατωθεί σε τελωνείο διαφορετικό από εκείνο που προβλεπόταν στη δήλωση διαμετακόμισης, το νέο τελωνείο προορισμού γνωστοποιεί την άφιξη στο τελωνείο αναχώρησης μέσω του μηνύματος «γνωστοποίηση άφιξης».

Tο τελωνείο αναχώρησης γνωστοποιεί την άφιξη στο αρχικά δηλωθέν τελωνείο προορισμού με το μήνυμα «προώθηση γνωστοποίησης άφιξης».

3. Το μήνυμα «γνωστοποίηση άφιξης» που αναφέρεται στις παραγράφους 1 και 2 δεν μπορεί να αποτελέσει απόδειξη της λήξης του καθεστώτος κατά την έννοια του άρθρου 40 παράγραφος 2.

4. Με εξαίρεση την περίπτωση δεόντως αιτιολογημένων περιστάσεων, το τελωνείο προορισμού κοινοποιεί το μήνυμα "αποτελέσματα ελέγχου" στο τελωνείο αναχώρησης το αργότερο την τρίτη ημέρα από την ημερομηνία προσκόμισης των εμπορευμάτων στο τελωνείο προορισμού. Εντούτοις, σε περίπτωση εφαρμογής του άρθρου 65, το τελωνείο προορισμού αποστέλλει στο τελωνείο αναχώρησης το μήνυμα «αποτελέσματα ελέγχου», το αργότερο την έκτη ημέρα από την ημερομηνία προσκόμισης των εμπορευμάτων.

ΚΕΦΑΛΑΙΟ VI

ΕΛΕΓΧΟΣ ΤΗΣ ΛΗΞΗΣ ΤΟΥ ΚΑΘΕΣΤΩΤΟΣ

Λήξη και εκκαθάριση του καθεστώτος

Άρθρο 40

1. Το καθεστώς κοινής διαμετακόμισης περατώνεται και οι υποχρεώσεις του κύριου υπόχρεου τηρούνται, εφόσον τα εμπορεύματα που έχουν υπαχθεί στο καθεστώς, τα έγγραφα και τα απαιτούμενα στοιχεία προσκομιστούν στο τελωνείο προορισμού, σύμφωνα με τις διατάξεις του καθεστώτος.

2. Οι αρμόδιες αρχές κηρύσσουν τη λήξη του καθεστώτος κοινής διαμετακόμισης, όταν είναι σε θέση να βεβαιώσουν, βάσει της σύγκρισης των διαθέσιμων στα τελωνεία αναχώρησης και προορισμού στοιχείων, ότι το καθεστώς έληξε δεόντως.

Διαδικασία έρευνας

Άρθρο 41

1. Εφόσον οι αρμόδιες αρχές της χώρας αναχώρησης δεν λάβουν το μήνυμα «γνωστοποίηση άφιξης» εντός της ταχθείσας προθεσμίας για την προσκόμιση των εμπορευμάτων στο τελωνείο προορισμού, ή εφόσον δεν λάβουν το μήνυμα «αποτελέσματα ελέγχου» εντός έξι ημερών από ημερομηνία λήψης του μηνύματος «γνωστοποίηση άφιξης», θα πρέπει να εξετάσουν το ενδεχόμενο εφαρμογής της διαδικασίας έρευνας προκειμένου να συγκεντρωθούν τα στοιχεία που απαιτούνται για τη λήξη του καθεστώτος ή, εάν τούτο δεν είναι δυνατόν:

- να προσδιορίσουν τους όρους γένεσης της τελωνειακής οφειλής,

- να προσδιορίσουν τον οφειλέτη,

- να ορίσουν τις αρμόδιες για την είσπραξη αρχές.

2. Η διαδικασία έρευνας τίθεται σε εφαρμογή το αργότερο εντός προθεσμίας επτά ημερών από τη λήξη μιας από τις προθεσμίες που αναφέρονται στην παράγραφο 1, εκτός εξαιρετικών περιπτώσεων που καθορίζονται με κοινή συμφωνία των συμβαλλομένων μερών. Η διαδικασία αυτή εφαρμόζεται αμέσως, αν οι αρμόδιες αρχές έχουν πληροφορηθεί σε προγενέστερο στάδιο ή αν έχουν υποψίες ότι δεν έληξε το καθεστώς.

3. Σε περίπτωση που οι αρμόδιες αρχές της χώρας αναχώρησης δεν λάβουν το μήνυμα «γνωστοποίηση άφιξης», κινούν τη διαδικασία έρευνας ζητώντας από το τελωνείο προορισμού που απέστειλε το μήνυμα «γνωστοποίηση άφιξης» πληροφορίες σχετικές με το μήνυμα «αποτελέσματα ελέγχου».

4. Σε περίπτωση που οι αρμόδιες αρχές της χώρας αναχώρησης δεν λάβουν το μήνυμα «γνωστοποίηση άφιξης», κινούν τη διαδικασία έρευνας ζητώντας τα απαιτούμενα για τη λήξη του καθεστώτος στοιχεία από τον κύριο υπόχρεο ή, εφόσον διατίθενται επαρκή στοιχεία στον προορισμό, από το τελωνείο προορισμού.

Ο κύριος υπόχρεος πρέπει να κληθεί να παράσχει τα απαραίτητα στοιχεία για την εκκαθάριση του καθεστώτος, το αργότερο είκοσι οκτώ ημέρες από την ημερομηνία έναρξης της διαδικασίας έρευνας στο τελωνείο προορισμού.

5. Το τελωνείο προορισμού και ο κύριος υπόχρεος οφείλουν να ανταποκριθούν στο αίτημα που αναφέρεται στην παράγραφο 4 εντός είκοσι οκτώ ημερών. Εάν κατά την εν λόγω περίοδο παρασχεθούν επαρκή στοιχεία από τον κύριο υπόχρεο, οι αρμόδιες αρχές της χώρας αναχώρησης πρέπει να λάβουν υπόψη τις εν λόγω πληροφορίες ή να προβούν σε εκκαθάριση της πράξης, εφόσον το επιτρέπουν οι παρασχεθείσες πληροφορίες.

6. Σε περίπτωση που τα κοινοποιηθέντα από τον κύριο υπόχρεο στοιχεία δεν επιτρέπουν την εκκαθάριση του καθεστώτος, αλλά θεωρούνται επαρκή από τις αρμόδιες αρχές της χώρας αναχώρησης για να συνεχιστεί η διαδικασία έρευνας, πρέπει να υποβάλλεται αμέσως σχετική αίτηση στο ενδιαφερόμενο τελωνείο.

7. Όταν η διαδικασία έρευνας επιτρέπει να αποδειχθεί ότι το καθεστώς έληξε δεόντως, οι αρμόδιες αρχές της χώρας αναχώρησης προβαίνουν σε εκκαθάριση της πράξης και ενημερώνουν, χωρίς καθυστέρηση, τον κύριο υπόχρεο καθώς και, κατά περίπτωση, τις αρμόδιες αρχές που έχουν κινήσει τη διαδικασία είσπραξης σύμφωνα με το άρθρο 117.

Άρθρο 41α

1. Εφόσον μετά από την κίνηση της διαδικασίας έρευνας και πριν από τη λήξη της προθεσμίας που αναφέρεται στο άρθρο 116 παράγραφος 1 στοιχείο γ), η απόδειξη του τόπου όπου σημειώθηκαν τα γεγονότα που οδήγησαν στη γένεση της οφειλής παρέχεται με κάθε μέσο στις αρμόδιες αρχές της χώρας αναχώρησης, εφεξής καλούμενες «αιτούσες αρχές», και εφόσον ο τόπος αυτός ευρίσκεται σε άλλο συμβαλλόμενο μέρος, οι αρμόδιες αρχές αποστέλλουν, χωρίς καθυστέρηση, τα διαθέσιμα στοιχεία στις αρχές που είναι αρμόδιες για τον τόπο αυτό, εφεξής καλούμενες «αρχές στις οποίες υποβάλλεται η αίτηση».

2. Οι αρχές στις οποίες υποβάλλεται η αίτηση βεβαιώνουν την παραλαβή της κοινοποίησης δηλώνοντας αν είναι υπεύθυνες για την είσπραξη. Σε περίπτωση που δεν δοθεί απάντηση εντός είκοσι οκτώ ημερών, οι αιτούσες αρχές πρέπει να κινήσουν αμέσως τη διαδικασία έρευνας.

Εναλλακτική απόδειξη της λήξης του καθεστώτος

Άρθρο 42

1. Η απόδειξη ότι το καθεστώς έχει λήξει εντός των προθεσμιών που αναφέρονται στη δήλωση δύναται να παρέχεται από τον κύριο υπόχρεο, κατά τρόπο ικανοποιητικό για τις αρμόδιες αρχές, υπό μορφή εγγράφου το οποίο έχουν επικυρώσει οι αρμόδιες αρχές της χώρας προορισμού και το οποίο περιλαμβάνει ταυτοποίηση των εν λόγω εμπορευμάτων, αποδεικνύοντας ότι προσκομίστηκαν στο τελωνείο προορισμού ή, σε περίπτωση εφαρμογής του άρθρου 64, στον εγκεκριμένο παραλήπτη.

2. Το καθεστώς κοινής διαμετακόμισης θεωρείται επίσης ότι έχει περατωθεί εάν ο κύριος υπόχρεος προσκομίσει, κατά τρόπο ικανοποιητικό για τις αρμόδιες αρχές, ένα από τα ακόλουθα έγγραφα αναγνώρισης των εμπορευμάτων

α) τελωνειακό έγγραφο υπαγωγής σε τελωνειακό προορισμό σε τρίτη χώρα,

β) έγγραφο που έχει εκδοθεί σε τρίτη χώρα, έχει θεωρηθεί από τις τελωνειακές αρχές της εν λόγω χώρας και βεβαιώνει ότι τα εμπορεύματα θεωρούνται ότι έχουν τεθεί σε ελεύθερη κυκλοφορία στην συγκεκριμένη τρίτη χώρα.

3. Τα έγγραφα που αναφέρονται στην παράγραφο 2 δύνανται να αντικαθίστανται από αντίγραφά τους ή φωτοαντίγραφα επικυρωμένα από τον οργανισμό που έχει θεωρήσει τα πρωτότυπα έγγραφα, από τις αρχές των ενδιαφερομένων τρίτων χωρών ή από τις αρχές μιας από τις χώρες.

Έλεγχος εκ των υστέρων

Άρθρο 43

1. Οι αρμόδιες αρχές δύνανται να προβαίνουν σε εκ των υστέρων έλεγχο των ανταλλασσόμενων πληροφοριών, καθώς και των εγγράφων, εντύπων, εγκρίσεων ή δεδομένων που αφορούν το καθεστώς κοινής διαμετακόμισης, έτσι ώστε να επαληθεύουν τη γνησιότητα ή την ακρίβεια των πληροφοριών και των ενδεχόμενων αποτυπωμάτων των σφραγίδων που έχουν τεθεί. Οι εν λόγω έλεγχοι διενεργούνται σε περίπτωση αμφιβολιών ή υποψίας για απάτη. Είναι δυνατό, επίσης, να διενεργούνται βάσει ανάλυσης κινδύνων ή δειγματοληπτικά.

2. Οι αρμόδιες αρχές που παραλαμβάνουν αίτηση εκ των υστέρων ελέγχου ανταποκρίνονται σ' αυτή χωρίς καθυστέρηση.

3. Όταν οι αρμόδιες αρχές της χώρας αναχώρησης ζητούν τον εκ των υστέρων έλεγχο των πληροφοριών τις οποίες περιλαμβάνει το μήνυμα «αποτελέσματα ελέγχου» σε περίπτωση αμφιβολίας ή υποψίας για απάτη, θεωρείται ότι δεν πληρούνται οι όροι του άρθρου 40 παράγραφος 2, εφόσον δεν επιβεβαιώνεται η αυθεντικότητα ή η ακρίβεια των στοιχείων για τα οποία ζητήθηκε ο έλεγχος εκ των υστέρων.

4. Οι διατάξεις αυτές εφαρμόζονται κατ' αναλογία στο άρθρο 22.

ΤΙΤΛΟΣ ΙΙΙ

ΑΠΛΟΥΣΤΕΥΣΕΙΣ

ΚΕΦΑΛΑΙΟ Ι

ΓΕΝΙΚΕΣ ΔΙΑΤΑΞΕΙΣ ΓΙΑ ΤΙΣ ΑΠΛΟΥΣΤΕΥΣΕΙΣ

Πεδίο εφαρμογής

Άρθρο 44

1. Κατόπιν αιτήσεως του κύριου υπόχρεου ή του παραλήπτη, ανάλογα με την περίπτωση, οι αρμόδιες αρχές δύνανται να επιτρέπουν τις ακόλουθες απλουστεύσεις:

α) χρησιμοποίηση συνολικής εγγύησης ή απαλλαγή από την υποχρέωση της σύστασης εγγύησης·

β) χρησιμοποίηση ειδικών μολυβδοσφραγίδων·

γ) απαλλαγή από την υποχρέωση τήρησης υποχρεωτικής διαδρομής·

δ) το καθεστώς εγκεκριμένου αποστολέα·

ε) το καθεστώς εγκεκριμένου παραλήπτη·

στ) εφαρμογή απλουστευμένων διαδικασιών κατάλληλων για ορισμένα μεταφορικά μέσα:

i) εμπορεύματα που μεταφέρονται σιδηροδρομικώς ή με μεγάλα εμπορευματοκιβώτια,

ii) εμπορεύματα που μεταφέρονται αεροπορικώς,

iii) εμπορεύματα που μεταφέρονται με δίκτυο αγωγών·

ζ) εφαρμογή άλλων απλουστευμένων διαδικασιών που βασίζονται στο άρθρο 6 της σύμβασης.

2. Με την επιφύλαξη αντίθετων διατάξεων του παρόντος προσαρτήματος ή της άδειας, όταν εγκρίνονται οι απλουστεύσεις που αναφέρονται στην παράγραφο 1 στοιχεία α) και ζ), ισχύουν σε όλες τις χώρες. Όταν εγκρίνονται οι απλουστεύσεις που αναφέρονται στα σημεία β), γ) και δ), ισχύουν μόνο για τις πράξεις κοινής διαμετακόμισης που αρχίζουν στη χώρα όπου χορηγήθηκε η άδεια. Όταν εγκρίνεται η απλούστευση που αναφέρεται στο σημείο στ), ισχύει μόνο στις χώρες όπου χορηγήθηκε η άδεια.

Γενικοί όροι χορήγησης της άδειας

Άρθρο 45

1. Η άδεια που αναφέρεται στο άρθρο 44 παράγραφος 1 παρέχεται μόνο στα πρόσωπα τα οποία:

α) είναι εγκατεστημένα σε συμβαλλόμενο μέρος· η άδεια, ωστόσο, για την χρησιμοποίηση συνολικής εγγύησης μπορεί να παρέχεται μόνο στα πρόσωπα που είναι εγκατεστημένα στη χώρα σύστασης της εγγύησης·

β) κάνουν τακτική χρήση του καθεστώτος κοινής διαμετακόμισης ή οι αρμόδιες αρχές γνωρίζουν ότι είναι σε θέση να ανταποκριθούν στις υποχρεώσεις που απορρέουν από το εν λόγω καθεστώς ή, όταν πρόκειται για την απλούστευση που αναφέρεται στο άρθρο 44 παράγραφος 1 στοιχείο στ), παραλαμβάνουν τακτικά εμπορεύματα που έχουν υπαχθεί στο καθεστώς κοινής διαμετακόμισης· και

γ) δεν έχουν διαπράξει σοβαρές ή επανειλημμένες παραβάσεις της τελωνειακής ή φορολογικής νομοθεσίας.

2. Για να διασφαλιστεί η ορθή διαχείριση των απλουστευμένων διαδικασιών, η άδεια παρέχεται μόνον όταν:

α) οι αρμόδιες αρχές είναι σε θέση να ασκήσουν την επιτήρηση και τον έλεγχο του καθεστώτος χωρίς να χρειάζεται να απασχολήσουν διοικητικό δυναμικό δυσανάλογο προς τις ανάγκες των εν λόγω προσώπων·

β) και τα πρόσωπα τηρούν λογιστικές εγγραφές που επιτρέπουν στις αρμόδιες αρχές να διενεργούν αποτελεσματικό έλεγχο.

Περιεχόμενο της αίτησης για τη χορήγηση άδειας

Άρθρο 46

1. Η αίτηση για τη χορήγηση άδειας χρησιμοποίησης απλουστευμένων διαδικασιών, καλούμενη εφεξής «η αίτηση», φέρει ημερομηνία και υπογραφή. Δύναται να συντάσσεται γραπτώς ή να υποβάλλεται με τη χρήση ηλεκτρονικών μεθόδων επεξεργασίας δεδομένων, υπό τους όρους και με τον τρόπο που καθορίζουν οι αρμόδιες αρχές.

2. Η αίτηση πρέπει να περιλαμβάνει τα στοιχεία που επιτρέπουν στις αρμόδιες αρχές να βεβαιώνονται για την τήρηση των όρων έγκρισης των ζητούμενων απλουστευμένων διαδικασιών.

Ευθύνη του αιτούντος

Άρθρο 47

Το πρόσωπο που ζητεί άδεια για την εφαρμογή απλουστευμένων διαδικασιών είναι υπεύθυνο, βάσει των ισχυουσών διατάξεων στα συμβαλλόμενα μέρη και με την επιφύλαξη της ενδεχόμενης εφαρμογής ποινικών διατάξεων, για:

α) την ακρίβεια των παρεχομένων πληροφοριών·

β) την εγκυρότητα των συνημμένων εγγράφων.

Αρμόδιες αρχές

Άρθρο 48

1. Η αίτηση υποβάλλεται στις αρμόδιες αρχές της χώρας στην οποία είναι εγκατεστημένος ο αιτών.

2. Η άδεια εκδίδεται ή η αίτηση απορρίπτεται σύμφωνα με τις διατάξεις που ισχύουν στα συμβαλλόμενα μέρη.

3. Η απόφαση για την απόρριψη της αίτησης κοινοποιείται στον αιτούντα σύμφωνα με τις ισχύουσες στα συμβαλλόμενα μέρη προθεσμίες και διατάξεις. Η απόφαση πρέπει να είναι αιτιολογημένη.

Περιεχόμενο της άδειας

Άρθρο 49

1. Το πρωτότυπο της άδειας, που φέρει ημερομηνία και υπογραφή, καθώς και ένα ή περισσότερα επικυρωμένα αντίγραφα αυτού παραδίδονται στο δικαιούχο.

2. Στην άδεια διευκρινίζονται οι όροι υπό τους οποίους εφαρμόζονται οι απλουστευμένες διαδικασίες και καθορίζεται ο τρόπος λειτουργίας και ελέγχου αυτών. Αρχίζει να ισχύει κατά την ημερομηνία έκδοσής της.

3. Το πρόσωπο που ζητεί άδεια για την εφαρμογή απλουστευμένων διαδικασιών είναι υπεύθυνο για την συμβατότητα των εν λόγω διαδικασιών με όλες τις υποχρεώσεις που αφορούν την υπαγωγή των εν λόγω εμπορευμάτων στο καθεστώς κοινής διαμετακόμισης.

4. Στην περίπτωση των απλουστευμένων διαδικασιών που αναφέρονται στα στοιχεία β), γ) και στ) της παραγράφου 1 του άρθρου 44, η άδεια προσκομίζεται κάθε φορά που ζητείται από το τελωνείο αναχώρησης.

Ανάκληση και τροποποίηση

Άρθρο 50

1. Ο δικαιούχος της άδειας υποχρεούται να ενημερώνει τις αρμόδιες αρχές για κάθε περιστατικό που προκύπτει μετά την έκδοση της άδειας και ενδέχεται να έχει επιπτώσεις στη διατήρηση ή το περιεχόμενό της.

2. Η άδεια ανακαλείται ή τροποποιείται από τις αρμόδιες αρχές όταν:

α) ένας ή περισσότεροι από τους όρους που έχουν τεθεί για την έκδοσή της δεν πληρούνται ή δεν πληρούνται πλέον· ή

β) ένα περιστατικό που προέκυψε μετά την χορήγηση της άδειας έχει επιπτώσεις στη διατήρηση ή στο περιεχόμενό της.

3. Η άδεια μπορεί να ανακληθεί ή να τροποποιηθεί από τις αρμόδιες αρχές εφόσον ο δικαιούχος δεν πληροί πλέον μια υποχρέωση που τον βαρύνει σύμφωνα με την εν λόγω άδεια.

4. Η απόφαση τροποποίησης ή ανάκλησης της άδειας αιτιολογείται. Κοινοποιείται στον κάτοχο της άδειας.

5. Η ανάκληση ή τροποποίηση της απόφασης παράγει αποτέλεσμα από την ημερομηνία κοινοποίησής της. Ωστόσο, σε εξαιρετικές περιπτώσεις και εφόσον το απαιτεί το νόμιμο συμφέρον του προσώπου στο οποίο απευθύνεται η απόφαση, οι αρμόδιες αρχές δύνανται να αναβάλουν την εν λόγω παραγωγή αποτελέσματος. Η ημερομηνία έναρξης ισχύος αναφέρεται στην απόφαση.

Φύλαξη των φακέλων από τις αρμόδιες αρχές

Άρθρο 51

1. Οι αρμόδιες αρχές φυλάσσουν τις αιτήσεις και τα συνημμένα σχετικά έγγραφα καθώς και αντίγραφο των εκδοθεισών αδειών.

2. Σε περίπτωση που απορριφθεί αίτηση ή ανακληθεί άδεια, η αίτηση και, κατά περίπτωση, η απόφαση απόρριψης της αίτησης ή ανάκλησης της άδειας, καθώς και όλα τα συνημμένα έγγραφα φυλάσσονται για τρία τουλάχιστον έτη από τη λήξη του ημερολογιακού έτους κατά το οποίο απορρίφθηκε η αίτηση ή ανακλήθηκε η άδεια.

ΚΕΦΑΛΑΙΟ ΙΙ

ΣΥΝΟΛΙΚΗ ΕΓΓΥΗΣΗ ΚΑΙ ΑΠΑΛΛΑΓΗ ΑΠΟ ΤΗΝ ΥΠΟΧΡΕΩΣΗ ΣΥΣΤΑΣΗΣ ΕΓΓΥΗΣΗΣ

Ποσό αναφοράς

Άρθρο 52

1. Ο κύριος υπόχρεος χρησιμοποιεί τη συνολική εγγύηση ή την απαλλαγή από την υποχρέωση σύστασης εγγύησης εντός των ορίων ενός ποσού αναφοράς.

2. Το ποσό αναφοράς αντιστοιχεί στο ποσό της οφειλής που ενδέχεται να γεννηθεί για τα εμπορεύματα που έχουν υπαχθεί από τον κύριο υπόχρεο στο καθεστώς κοινής διαμετακόμισης για χρονικό διάστημα τουλάχιστον μιας εβδομάδας.

Το ποσό αυτό καθορίζεται από το τελωνείο εγγύησης σε συνεργασία με τον ενδιαφερόμενο:

α) με βάση τα στοιχεία που αφορούν τα εμπορεύματα που μεταφέρθηκαν κατά το παρελθόν και εκτίμηση του όγκου των προβλεπόμενων πράξεων κοινής διαμετακόμισης που απορρέουν ιδίως από τα εμπορικά και λογιστικά έγγραφα του ενδιαφερομένου,

β) λαμβάνοντας υπόψη τα υψηλότερα ποσοστά, συμπεριλαμβανομένων των εισαγωγικών δασμών, που θα εφαρμόζονταν στη χώρα όπου ανήκει το τελωνείο εγγύησης για το συγκεκριμένο είδος εμπορευμάτων, ενόψει της διάθεσής τους στην κατανάλωση. Για τον εν λόγω υπολογισμό, τα κοινοτικά εμπορεύματα που μεταφέρονται κατ’ εφαρμογή της σύμβασης καθεστώτος κοινής διαμετακόμισης θεωρούνται ως εμπορεύματα μη κοινοτικά.

Εφόσον διατίθενται τα απαραίτητα στοιχεία, πραγματοποιείται ακριβής υπολογισμός του ποσού των δασμών και λοιπών επιβαρύνσεων σχετικά με τις οποίες ο κύριος υπόχρεος αναλαμβάνει υποχρέωση για κάθε πράξη διαμετακόμισης. Σε αντίθετη περίπτωση, εφόσον πρόκειται για εμπορεύματα διαφορετικά από εκείνα που αναφέρονται στον κατάλογο του παραρτήματος Ι, το ποσό αναμένεται να ανέλθει σε 7.000 ευρώ, εκτός και αν από άλλα στοιχεία που θα περιέλθουν στις αρμόδιες αρχές προκύψουν άλλα ποσά.

3. Το τελωνείο εγγύησης προβαίνει σε εξέταση του ποσού αναφοράς, με βάση ιδίως αίτημα του κύριου υπόχρεου και, εφόσον παραστεί ανάγκη, αναπροσαρμόζει το εν λόγω ποσό.

4. Κάθε κύριος υπόχρεος οφείλει να διασφαλίζει ότι τα σχετικά αναληφθέντα ποσά δεν υπερβαίνουν το ποσό αναφοράς, λαμβανομένων υπόψη των πράξεων για τις οποίες δεν έχει λήξει το καθεστώς.

Τα ηλεκτρονικά συστήματα των αρμοδίων αρχών επεξεργάζονται τα σχετικά στοιχεία και δύνανται να ελέγχουν τη χρησιμοποίηση του ποσού αναφοράς για κάθε πράξη διαμετακόμισης.

Ύψος της συνολικής εγγύησης και απαλλαγή από την υποχρέωση σύστασης εγγύησης

Άρθρο 53

1. Η συνολική εγγύηση πρέπει να καλύπτει ποσό ίσο με το ποσό αναφοράς που αναφέρεται στο άρθρο 52.

2. Στα άτομα που αποδεικνύουν στις αρμόδιες αρχές ότι διαθέτουν υγιή οικονομική κατάσταση και πληρούν τα πρότυπα αξιοπιστίας που αναφέρονται στις παραγράφους 3 και 4 είναι δυνατό να επιτραπεί η σύσταση συνολικής εγγύησης μειωμένου ποσού ή η απαλλαγή από την υποχρέωση σύστασης εγγύησης.

3. Το ποσό της συνολικής εγγύησης μπορεί να μειωθεί:

α) στο 50 % του ποσού αναφοράς, όταν ο κύριος υπόχρεος αποδεικνύει ότι διαθέτει επαρκή πείρα όσον αφορά τη χρησιμοποίηση του καθεστώτος κοινής διαμετακόμισης·

β) στο 30 % του ποσού αναφοράς όταν ο κύριος υπόχρεος αποδεικνύει ότι διαθέτει επαρκή πείρα όσον αφορά τη χρησιμοποίηση του καθεστώτος κοινής διαμετακόμισης και διατηρεί υψηλού επιπέδου συνεργασία με τις αρμόδιες αρχές.

4. Απαλλαγή από την υποχρέωση σύστασης εγγύησης μπορεί να χορηγηθεί όταν ο κύριος υπόχρεος αποδεικνύει ότι διαθέτει επαρκή πείρα όσον αφορά τη χρησιμοποίηση του καθεστώτος κοινής διαμετακόμισης, ότι διατηρεί υψηλού επιπέδου συνεργασία με τις αρμόδιες αρχές, ότι έχει τον έλεγχο της μεταφοράς και ότι διαθέτει καλή οικονομική κατάσταση, επαρκή για την επιτυχή εκπλήρωση των υποχρεώσεών του.

5. Για την εφαρμογή των παραγράφων 3 και 4, οι χώρες λαμβάνουν υπόψη τις διατάξεις του παραρτήματος ΙΙΙ.

Τρόποι σύστασης της συνολικής εγγύησης και απαλλαγής από την σύσταση εγγύησης

Άρθρο 53 α

Για κάθε συνολική εγγύηση και/ή κάθε απαλλαγή από την σύσταση εγγύησης,

α) χορηγείται στον κύριο υπόχρεο ένας "αριθμός αναφοράς της εγγύησης" που αντιστοιχεί στο καθορισμένο ποσό αναφοράς·

β) χορηγείται και κοινοποιείται στον κύριο υπόχρεο από το τελωνείο εγγύησης ένας αρχικός κωδικός πρόσβασης που αντιστοιχεί στον "αριθμό αναφοράς της εγγύησης".

Για την εν λόγω εγγύηση ο κύριος υπόχρεος δύναται να ορίσει έναν ή περισσότερους κωδικούς πρόσβασης, για τον ίδιο ή τους εκπροσώπους του.

Ειδικές διατάξεις για τα εμπορεύματα που παρουσιάζουν αυξημένους κινδύνους

Άρθρο 54

1. Στη περίπτωση των εμπορευμάτων που περιλαμβάνονται στον κατάλογο του παραρτήματος Ι, ο κύριος υπόχρεος οφείλει, προκειμένου να λάβει άδεια για σύσταση συνολικής εγγύησης, να αποδεικνύει ότι εκτός του ότι πληροί τους όρους του άρθρου 45, ότι διαθέτει υγιή οικονομική κατάσταση, ότι διαθέτει επαρκή πείρα όσον αφορά τη χρησιμοποίηση του καθεστώτος κοινής διαμετακόμισης και είτε ότι διατηρεί υψηλού επιπέδου συνεργασία με τις αρμόδιες αρχές, είτε ότι έχει τον έλεγχο της μεταφοράς.

2. Για τα εν λόγω εμπορεύματα, το ποσό της συνολικής εγγύησης μπορεί να μειωθεί:

α) στο 50 % του ποσού αναφοράς, όταν ο κύριος υπόχρεος αποδεικνύει ότι διατηρεί υψηλού επιπέδου συνεργασία με τις αρμόδιες αρχές και ότι έχει τον έλεγχο της μεταφοράς·

β) στο 30 % του ποσού αναφοράς, όταν ο κύριος υπόχρεος αποδεικνύει ότι διατηρεί υψηλού επιπέδου συνεργασία με τις αρμόδιες αρχές, ότι έχει τον έλεγχο της μεταφοράς και ότι διαθέτει καλή οικονομική κατάσταση, επαρκή για την επιτυχή τήρηση των δεσμεύσεών του.

3. Για την εφαρμογή της παραγράφου 2, οι χώρες λαμβάνουν υπόψη τις διατάξεις του παραρτήματος ΙΙΙ.

4 Οι προηγούμενες παράγραφοι εφαρμόζονται επίσης όταν στην αίτηση για τη χρησιμοποίηση συνολικής εγγύησης αναφέρεται σαφώς η χρήση του ιδίου πιστοποιητικού συνολικής εγγύησης όχι μόνο για εμπορεύματα που περιλαμβάνονται στον κατάλογο του παραρτήματος Ι αλλά και για εμπορεύματα που δεν αναφέρονται στον εν λόγω κατάλογο.

5. Η απαλλαγή από την υποχρέωση σύστασης εγγύησης δεν εφαρμόζεται στις πράξεις κοινής διαμετακόμισης που αφορούν τα εμπορεύματα που αναφέρονται στον κατάλογο του παραρτήματος Ι.

6. Λαμβανομένων υπόψη των αρχών που διέπουν τη χορήγηση άδειας για χρήση συνολικής εγγύησης και τη μείωση του ποσού της εγγύησης, η σύσταση συνολικής εγγύησης μειωμένου ποσού μπορεί να απαγορευθεί προσωρινά, κατ' εξαίρεση, όταν υπάρχουν ειδικές περιστάσεις.

7. Λαμβανομένων υπόψη των αρχών που διέπουν τη χορήγηση άδειας για χρήση συνολικής εγγύησης και τη μείωση του ποσού της εγγύησης, η σύσταση συνολικής εγγύησης μπορεί να απαγορευθεί προσωρινά για τα εμπορεύματα που αποτέλεσαν, στο πλαίσιο της συνολικής εγγύησης, αντικείμενο διαπιστωθείσας απάτης σε μεγάλη έκταση.

8. Οι προϋποθέσεις εφαρμογής των παραγράφων 6 και 7 περιγράφονται στο παράρτημα IV.

Πράξη εγγύησης

Άρθρο 55

1. Η σύσταση της συνολικής εγγύησης πραγματοποιείται από τριτεγγυητή.

2. Πρέπει να αποτελεί το αντικείμενο πράξης εγγύησης σύμφωνα με το υπόδειγμα του παραρτήματος Γ4 του προσαρτήματος ΙΙΙ. Η πράξη εγγύησης φυλάσσεται από το τελωνείο εγγύησης.

3. Οι διατάξεις του άρθρου 17 παράγραφος 2 εφαρμόζεται κατ' αναλογία.

Πιστοποιητικά συνολικής εγγύησης ή απαλλαγής από την υποχρέωση σύστασης εγγύησης

Άρθρο 56

1. Βάσει της άδειας, οι αρμόδιες αρχές χορηγούν στον κύριο υπόχρεο ένα ή περισσότερα πιστοποιητικά συνολικής εγγύησης ή απαλλαγής από την υποχρέωση σύστασης εγγύησης, καλούμενα εφεξής "πιστοποιητικά", τα οποία συντάσσονται σύμφωνα με το προσάρτημα ΙΙΙ και του επιτρέπουν να αποδείξει είτε τη σύσταση συνολικής εγγύησης είτε την απαλλαγή από την υποχρέωση σύστασης εγγύησης στο πλαίσιο της εφαρμογής του άρθρου 22 παράγραφος 1.β).

2. Η διάρκεια ισχύος του πιστοποιητικού περιορίζεται σε δύο έτη. Ωστόσο, το τελωνείο εγγύησης δύναται να παρατείνει το διάστημα αυτό άπαξ κατά δύο το πολύ έτη.

Ανάκληση και υπαναχώρηση

Άρθρο 57

1. Η παράγραφος 1 και η παράγραφος 2 πρώτο εδάφιο του άρθρου 19 εφαρμόζονται κατ' αναλογία στην ανάκληση ή στην υπαναχώρηση από τη συνολική εγγύηση.

2. Η ανάκληση της άδειας για τη σύσταση συνολικής εγγύησης ή της απαλλαγής από την υποχρέωση σύστασης εγγύησης από τις αρμόδιες αρχές ή η ανάκληση της απόφασης με την οποία το τελωνείο εγγύησης αποδέχθηκε την ανάληψη της υποχρέωσης από τον τριτεγγυητή ή η υπαναχώρηση του τριτεγγυητή από τις υποχρεώσεις του, καθώς και η ημερομηνία ισχύος της, πρέπει να εισάγονται στο μηχανογραφικό σύστημα από το τελωνείο εγγύησης.

3. Κατά την ημερομηνία ισχύος της ανάκλησης της άδειας ή υπαναχώρησης, κανένα πιστοποιητικό εκδοθέν για την εφαρμογή του άρθρου 22 παράγραφος 1.β) δεν δύναται να χρησιμοποιείται για την υπαγωγή των εμπορευμάτων στο καθεστώς κοινής διαμετακόμισης και τα πιστοποιητικά αυτά πρέπει να επιστρέφονται χωρίς καθυστέρηση στο τελωνείο εγγύησης από τον κύριο υπόχρεο.

Κάθε χώρα κοινοποιεί στην Επιτροπή τα στοιχεία αναγνώρισης των ισχυόντων πιστοποιητικών που δεν έχουν επιστραφεί ή που έχουν δηλωθεί ως κλαπέντα, απολεσθέντα ή παραποιηθέντα. Η Επιτροπή ενημερώνει σχετικά τις λοιπές χώρες.

ΚΕΦΑΛΑΙΟ ΙΙΙ

ΧΡΗΣΙΜΟΠΟΙΗΣΗ ΜΟΛΥΒΔΟΣΦΡΑΓΙΔΩΝ ΕΙΔΙΚΟΥ ΤΥΠΟΥ

Άρθρο 58

1. Οι αρμόδιες αρχές μπορούν να επιτρέπουν, όσον αφορά τα μεταφορικά μέσα ή τα δέματα, στον κύριο υπόχρεο τη χρησιμοποίηση ειδικών μολυβδοσφραγίδων, εφόσον γίνεται αποδεκτό από τις αρμόδιες αρχές ότι οι εν λόγω μολυβδοσφραγίδες ανταποκρίνονται στα χαρακτηριστικά που αναφέρονται στο παράρτημα ΙΙ.

2. Ο κύριος υπόχρεος εισάγει στα δεδομένα της δήλωσης διαμετακόμισης τον αριθμό, τον τύπο και το εμπορικό σήμα των χρησιμοποιούμενων μολυβδοσφραγίδων.

Θέτει τις μολυβδοσφραγίδες το αργότερο κατά την παραλαβή των εμπορευμάτων.

ΚΕΦΑΛΑΙΟ IV

ΑΠΑΛΛΑΓΗ ΑΠΟ ΤΗΝ ΥΠΟΧΡΕΩΤΙΚΗ ΔΙΑΔΡΟΜΗ

Άρθρο 59

Οι αρμόδιες αρχές μπορούν να παρέχουν απαλλαγή από την υποχρέωση τήρησης υποχρεωτικής διαδρομής στον κύριο υπόχρεο ο οποίος λαμβάνει τα μέτρα που επιτρέπουν στις αρμόδιες αρχές να γνωρίζουν ανά πάσα στιγμή με βεβαιότητα τον τόπο στον οποίο βρίσκεται η αποστολή.

ΚΕΦΑΛΑΙΟ V

ΚΑΘΕΣΤΩΣ ΕΓΚΕΚΡΙΜΕΝΟΥ ΑΠΟΣΔΤΟΛΕΑ

Εγκεκριμένος αποστολέας

Άρθρο 60

Σε κάθε πρόσωπο που προτίθεται να εκτελέσει πράξεις κοινής διαμετακόμισης χωρίς να προσκομίσει στο τελωνείο αναχώρησης ή σε οποιονδήποτε άλλο εγκεκριμένο τόπο τα εμπορεύματα που αποτελούν το αντικείμενο της δήλωσης διαμετακόμισης, είναι δυνατό να παραχωρείται το καθεστώς εγκεκριμένου αποστολέα.

Η απλούστευση αυτή παρέχεται μόνο στα πρόσωπα, στα οποία έχει επιτραπεί η σύσταση συνολικής εγγύησης ή απαλλαγή από την υποχρέωση σύστασης εγγύησης.

Περιεχόμενο της έγκρισης

Άρθρο 61

Στην άδεια καθορίζονται ιδίως:

α) το τελωνείο ή τα τελωνεία αναχώρησης που είναι αρμόδια για τις πράξεις κοινής διαμετακόμισης που πρόκειται να αναληφθούν·

β) Η προθεσμία που έχουν οι αρμόδιες αρχές μετά από την κατάθεση της δήλωσης από τον εγκεκριμένο αποστολέα προκειμένου να προβούν ενδεχομένως σε έλεγχο πριν από την παραλαβή των εμπορευμάτων.

γ) τα προς λήψη μέτρα για την διαπίστωση της ταυτότητας. Προς τον σκοπό αυτό, οι αρμόδιες αρχές μπορούν να ορίσουν ότι τα μεταφορικά μέσα ή τα δέματα απαιτείται να φέρουν ειδικές μολυβδοσφραγίδες που έχουν εγκριθεί από τις αρμόδιες αρχές ως ανταποκρινόμενες στα χαρακτηριστικά που αναφέρονται στο παράρτημα ΙΙ και είναι τοποθετημένες από τον εγκεκριμένο αποστολέα·

δ) τις εξαιρούμενες κατηγορίες ή διακινήσεις εμπορευμάτων.

Διατυπώσεις κατά την αναχώρηση

Άρθρο 62

Ο εγκεκριμένος αποστολέας υποβάλλει δήλωση διαμετακόμισης στο τελωνείο αναχώρησης. Τα εμπορεύματα δεν δύνανται να παραληφθούν πριν από τη λήξη της προθεσμίας που προβλέπεται στο άρθρο 61 β).

Υποχρεωτικές μνείες

Άρθρο 63

Ο εγκεκριμένος αποστολέας εισάγει, κατά περίπτωση, στο μηχανογραφικό σύστημα τα ακόλουθα στοιχεία:

- τον αριθμό, το είδος και το σήμα των μολυβδοσφραγίδων·

- ανάλογα με την περίπτωση, την υποχρεωτική διαδρομή που καθορίζεται σύμφωνα με το άρθρο 26 παράγραφος 2·

- Την ταχθείσα προθεσμία, σύμφωνα με το άρθρο 29, εντός της οποίας τα εμπορεύματα πρέπει να προσκομιστούν στο τελωνείο προορισμού.

ΚΕΦΑΛΑΙΟ VI

ΚΑΘΕΣΤΩΣ ΕΓΚΕΚΡΙΜΕΝΟΥ ΠΑΡΑΛΗΠΤΗ

Εγκεκριμένος παραλήπτης

Άρθρο 64

1. Το καθεστώς εγκεκριμένου παραλήπτη είναι δυνατό να παραχωρείται σε κάθε πρόσωπο που προτίθεται να τοποθετήσει στις εγκαταστάσεις του ή σε άλλους συγκεκριμένους χώρους εμπορεύματα που έχουν υπαχθεί στο καθεστώς κοινής διαμετακόμισης χωρίς να προσκομίσει στο τελωνείο προορισμού ούτε τα εν λόγω εμπορεύματα ούτε το συνοδευτικό έγγραφο διαμετακόμισης.

2. Θεωρείται ότι ο κύριος υπόχρεος έχει εκπληρώσει τις υποχρεώσεις που τον βαρύνουν δυνάμει του άρθρου 8 παράγραφος 1 στοιχείο α) και ότι έχει λήξει το καθεστώς κοινής διαμετακόμισης, όταν συνοδευτικό έγγραφο διαμετακόμισης που συνοδεύει την αποστολή, μαζί με άθικτα τα εμπορεύματα, παραδοθούν εντός της ταχθείσας προθεσμίας στον εγκεκριμένο παραλήπτη, στις εγκαταστάσεις του ή στους χώρους που ορίζονται στην άδεια, με ταυτόχρονη τήρηση των μέτρων διαπίστωσης της ταυτότητας.

3. Ο εγκεκριμένος παραλήπτης εκδίδει, για κάθε αποστολή που του παραδίδεται σύμφωνα με τους όρους που προβλέπονται στην παράγραφο 2 και κατόπιν αιτήσεως του μεταφορέα, την απόδειξη παραλαβής που αναφέρεται στο άρθρο 38, η οποία εφαρμόζεται κατ' αναλογία.

Υποχρεώσεις

Άρθρο 65

1. Για τα εμπορεύματα που φθάνουν στις εγκαταστάσεις του ή στους χώρους που καθορίζονται στην άδεια, ο εγκεκριμένος παραλήπτης υποχρεούται:

α) να ενημερώνει αμέσως το αρμόδιο για την άφιξη των εμπορευμάτων τελωνείο προορισμού, μέσω του μηνύματος «γνωστοποίηση της άφιξης» που περιλαμβάνει τα περιστατικά κατά τη μεταφορά·

β) να αναμένει, πριν από την έναρξη της εκφόρτωσης, τη λήψη του μηνύματος «άδεια εκφόρτωσης»·

γ) αφού λάβει το μήνυμα «άδεια εκφόρτωσης», να αποστέλλει στο τελωνείο προορισμού το αργότερο μέχρι την τρίτη ημέρα από την ημερομηνία άφιξης των εμπορευμάτων το μήνυμα «παρατηρήσεις σχετικά με την εκφόρτωση» που περιλαμβάνει όλες τις παρατηρηθείσες διαφορές, σύμφωνα με τους όρους που καθορίζονται στην άδεια·

δ) να θέτει στη διάθεση του τελωνείου προορισμού ή να του αποστέλλει αντίγραφο του συνοδευτικού εγγράφου διαμετακόμισης που συνόδευε τα εμπορεύματα σύμφωνα με τα προβλεπόμενα στην άδεια.

2. Το τελωνείο προορισμού εισάγει τα δεδομένα τα οποία περιέχει το μήνυμα «αποτελέσματα ελέγχου» στο ηλεκτρονικό σύστημα.

Περιεχόμενο της άδειας

Άρθρο 66

1. Στην άδεια καθορίζονται ιδίως:

α) το τελωνείο ή τα τελωνεία προορισμού που είναι αρμόδια για τα εμπορεύματα που παραλαμβάνει ο εγκεκριμένος παραλήπτης·

β) η προθεσμία εντός της οποίας ο εγκεκριμένος παραλήπτης θα παραλάβει από το τελωνείο προορισμού, μέσω του μηνύματος «άδεια εκφόρτωσης», τα σχετικά στοιχεία του μηνύματος «γνωστοποίηση αναμενόμενης άφιξης» για την κατ’αναλογία εφαρμογή του άρθρου 37 παράγραφος 3·

γ) οι εξαιρούμενες κατηγορίες ή διακινήσεις εμπορευμάτων.

2. Οι αρμόδιες αρχές διευκρινίζουν στην άδεια αν ο εγκεκριμένος παραλήπτης μπορεί να διαθέτει τα εμπορεύματα αμέσως μετά την άφιξή τους, χωρίς παρέμβαση του τελωνείου προορισμού.

ΚΕΦΑΛΑΙΟ VII

ΑΠΛΟΥΣΤΕΥΜΕΝΕΣ ΔΙΑΔΙΚΑΣΙΕΣ ΑΠΟΚΛΕΙΣΤΙΚΑ ΓΙΑ ΕΜΠΟΡΕΥΜΑΤΑ ΠΟΥ ΜΕΤΑΦΕΡΟΝΤΑΙ ΣΙΔΗΡΟΔΡΟΜΙΚΩΣ Η ΣΕ ΜΕΓΑΛΑ ΕΜΠΟΡΕΥΜΑΤΟΚΙΒΩΤΙΑ

ΤΜΗΜΑ 1

ΓΕΝΙΚΕΣ ΔΙΑΤΑΞΕΙΣ ΓΙΑ ΤΙΣ ΣΙΔΗΡΟΔΡΟΜΙΚΕΣ ΜΕΤΑΦΟΡΕΣ

Πεδίο εφαρμογής

Άρθρο 67

Οι διατυπώσεις που αφορούν το καθεστώς κοινής διαμετακόμισης απλουστεύονται σύμφωνα με τις διατάξεις των άρθρων 68 έως 79, 95 και 96 για τις εμπορευματικές μεταφορές που πραγματοποιούνται από τις επιχειρήσεις σιδηροδρόμων και συνοδεύονται από "Διεθνή φορτωτική CIM και δεμάτων εξπρές" καλούμενη εφεξής "φορτωτική CIM".

Νομική ισχύς του χρησιμοποιούμενου εγγράφου

Άρθρο 68

Η φορτωτική CIM ισοδυναμεί με δήλωση διαμετακόμισης.

Έλεγχος των λογιστικών εγγραφών

Άρθρο 69

Η επιχείρηση σιδηροδρόμων κάθε χώρας θέτει στη διάθεση των αρμοδίων αρχών της χώρας στο ή στα κεντρικά λογιστήρια, τις εγγραφές της, ώστε να μπορεί να διενεργηθεί σχετικός έλεγχος.

Κύριος υπόχρεος

Άρθρο 70

1. Η επιχείρηση σιδηροδρόμων, που παραλαμβάνει προς μεταφορά το εμπόρευμα το οποίο συνοδεύεται από φορτωτική CIM, η οποία ισοδυναμεί με δήλωση κοινής διαμετακόμισης, καθίσταται, για την πράξη αυτή, κύριος υπόχρεος.

2. Η επιχείρηση σιδηροδρόμων της χώρας μέσω της οποίας η αποστολή εισέρχεται στα συμβαλλόμενα μέρη καθίσταται κύριος υπόχρεος για τις πράξεις που αφορούν τα εμπορεύματα που γίνονται δεκτά προς μεταφορά από την επιχείρηση σιδηροδρόμων τρίτης χώρας.

Ετικέτες

Άρθρο 71

Οι επιχειρήσεις σιδηροδρόμων μεριμνούν ώστε οι μεταφορές που πραγματοποιούνται υπό το καθεστώς κοινής διαμετακόμισης να χαρακτηρίζονται από τη χρήση ετικέτας με εικονόγραμμα, του οποίου το υπόδειγμα περιλαμβάνεται στο παράρτημα Β11 του προσαρτήματος ΙΙΙ.

Οι ετικέτες τίθενται επί της φορτωτικής CIM, καθώς και επί του σιδηροδρομικού οχήματος, εφόσον πρόκειται για πλήρη φόρτωση, ή επί του δέματος ή των δεμάτων στις λοιπές περιπτώσεις.

Η ετικέτα που προβλέπεται στο πρώτο εδάφιο μπορεί να αντικαθίσταται από αποτύπωμα σφραγίδας χρώματος πρασίνου, που αναπαριστά το εικονόγραμμα του παραρτήματος Β11 του προσαρτήματος ΙΙΙ.

Τροποποίηση της σύμβασης μεταφοράς

Άρθρο 72

Σε περίπτωση τροποποίησης της σύμβασης μεταφοράς που έχει ως συνέπεια να περατωθεί:

- στο εσωτερικό συμβαλλομένου μέρους, μια μεταφορά η οποία έπρεπε να περατωθεί εκτός αυτού,

- στο εξωτερικό συμβαλλομένου μέρους, μια μεταφορά η οποία έπρεπε να περατωθεί εντός αυτού,

οι επιχειρήσεις σιδηροδρόμων μπορούν να προβαίνουν στην εκτέλεση της τροποποιημένης σύμβασης μόνο μετά από προηγούμενη άδεια του τελωνείου αναχώρησης.

Σε όλες τις άλλες περιπτώσεις, οι επιχειρήσεις σιδηροδρόμων έχουν τη δυνατότητα να προβαίνουν στην εκτέλεση της τροποποιημένης σύμβασης· ενημερώνουν αμέσως το τελωνείο αναχώρησης σχετικά με την τροποποίηση που επήλθε.

ΚΥΚΛΟΦΟΡΙΑ ΕΜΠΟΡΕΥΜΑΤΩΝ ΜΕΤΑΞΥ ΤΩΝ ΣΥΜΒΑΛΛΟΜΕΝΩΝ ΜΕΡΩΝ

Χρησιμοποίηση της φορτωτικής CIM

Άρθρο 73

1. Εφόσον μια μεταφορά στην οποία εφαρμόζεται το καθεστώς κοινής διαμετακόμισης αρχίζει και πρέπει να περατωθεί στο εσωτερικό των συμβαλλομένων μερών, η φορτωτική CIM προσκομίζεται στο τελωνείο αναχώρησης.

2. Όταν τα εμπορεύματα κυκλοφορούν από ένα σημείο της Κοινότητας σε άλλο μέσω του εδάφους μιας ή περισσοτέρων χωρών ΕΖΕΣ, το τελωνείο αναχώρησης θέτει κατά τρόπο εμφανή στα αντίτυπα 1, 2 και 3 της φορτωτικής CIM, στη θέση που προορίζεται για το τελωνείο:

- το σύμβολο «Τ1» αν τα εμπορεύματα κυκλοφορούν στο πλαίσιο της διαδικασίας Τ1,

- το σύμβολο «Τ2» ή «Τ2F», κατά περίπτωση, αν τα εμπορεύματα κυκλοφορούν στο πλαίσιο της διαδικασίας Τ2, στην περίπτωση που, σύμφωνα με τις κοινοτικές διατάξεις, η αναγραφή του εν λόγω συμβόλου είναι υποχρεωτική.

Το σύμβολο «Τ2» ή «T2F» επικυρώνεται με την επίθεση της σφραγίδας του τελωνείου αναχώρησης.

3. Όταν τα εμπορεύματα αναχωρούν από την Κοινότητα με προορισμό χώρα ΕΖΕΣ, το τελωνείο αναχώρησης θέτει κατά τρόπο εμφανή, στα αντίτυπα 1, 2 και 3 της φορτωτικής CIM, στη θέση που προορίζεται για το τελωνείο, το σύμβολο «Τ1» εάν τα εμπορεύματα κυκλοφορούν στο πλαίσιο της διαδικασίας Τ1.

4. Εκτός από τις περιπτώσεις που αναφέρονται στις παραγράφους 2 και 3, τα εμπορεύματα που κυκλοφορούν από ένα σημείο της Κοινότητας σε άλλο μέσω του εδάφους μιας ή περισσοτέρων χωρών ΕΖΕΣ, καθώς και τα εμπορεύματα που κυκλοφορούν με σημείο αναχώρησης την Κοινότητα και προορισμό μία από τις χώρες ΕΖΕΣ, υπάγονται, υπό τους όρους που ορίζει κάθε κράτος μέλος της Κοινότητας, για το σύνολο της διαδρομής που πρέπει να καλυφθεί από το σταθμό αναχώρησης ως το σταθμό προορισμού, στο πλαίσιο της διαδικασίας Τ2, χωρίς να υπάρχει ανάγκη για προσκόμιση στο τελωνείο αναχώρησης της φορτωτικής CIM που αφορά τα συγκεκριμένα εμπορεύματα.

Στα εμπορεύματα που κυκλοφορούν από ένα σημείο της Κοινότητας σε άλλο μέσω του εδάφους μιας ή περισσοτέρων χωρών ΕΖΕΣ, δεν χρειάζεται να τίθενται οι ετικέτες που αναφέρονται στο άρθρο 71.

5. Τα εμπορεύματα των οποίων η μεταφορά αρχίζει σε χώρα ΕΖΕΣ θεωρείται ότι κυκλοφορούν στο πλαίσιο της διαδικασίας Τ1. Εάν, ωστόσο, τα εμπορεύματα θα πρέπει να κυκλοφορούν στο πλαίσιο της διαδικασίας Τ2, σύμφωνα με τις διατάξεις του άρθρου 2 παράγραφος 3 στοιχείο β) της σύμβασης, το τελωνείο αναχώρησης αναγράφει στο αντίτυπο αριθ. 3 της φορτωτικής CIM ότι τα εμπορεύματα τα οποία αφορά το εν λόγω έγγραφο κυκλοφορούν στο πλαίσιο της διαδικασίας Τ2· Προς τον σκοπό αυτό, θέτει κατά τρόπο εμφανή, στη θέση που προορίζεται για το τελωνείο, το σύμβολο «Τ2» ή «Τ2F», ανάλογα με την περίπτωση, καθώς και τη σφραγίδα του τελωνείου αναχώρησης και την υπογραφή του αρμόδιου υπαλλήλου. Το σύμβολο Τ1 δεν πρέπει να τίθεται στο εν λόγω έγγραφο για τα εμπορεύματα που κυκλοφορούν στο πλαίσιο της διαδικασίας Τ1.

6. Όλα τα αντίτυπα της φορτωτικής CIM επιστρέφονται στον ενδιαφερόμενο.

7. Κάθε χώρα ΕΖΕΣ έχει τη δυνατότητα να προβλέπει ότι τα εμπορεύματα που κυκλοφορούν στο πλαίσιο της διαδικασίας Τ1 είναι δυνατό να μεταφέρονται στο πλαίσιο της διαδικασίας Τ1 χωρίς να χρειάζεται η προσκόμιση της φορτωτικής CIM στο τελωνείο αναχώρησης.

8. Όσον αφορά τα εμπορεύματα που αναφέρονται στις παραγράφους 2, 3 και 5, το τελωνείο στη δικαιοδοσία του οποίου υπάγεται ο σιδηροδρομικός σταθμός προορισμού αναλαμβάνει χρέη τελωνείου προορισμού. Εντούτοις, εάν τα εμπορεύματα τεθούν σε ελεύθερη κυκλοφορία ή υπαχθούν σε άλλο καθεστώς σε ενδιάμεσο σιδηροδρομικό σταθμό, χρέη τελωνείου προορισμού αναλαμβάνει το τελωνείο στη δικαιοδοσία του οποίου υπάγεται ο εν λόγω σιδηροδρομικός σταθμός. Όσον αφορά τα εμπορεύματα που κυκλοφορούν από ένα σημείο της Κοινότητας σε άλλο μέσω του εδάφους μιας ή περισσοτέρων χωρών ΕΖΕΣ, υπό τους όρους της παραγράφου 4, δεν απαιτείται η διεκπεραίωση καμίας διατύπωσης στο τελωνείο προορισμού.

Μέτρα διαπίστωσης της ταυτότητας

Άρθρο 74

Κατά γενικό κανόνα και λαμβανομένων υπόψη των μέτρων διαπίστωσης της ταυτότητας που εφαρμόζονται από τις επιχειρήσεις σιδηροδρόμων, το τελωνείο αναχώρησης δεν προβαίνει στη σφράγιση των μεταφορικών μέσων ή των δεμάτων.

Χρήση των διαφόρων αντιτύπων της φορτωτικής CIM

Άρθρο 75

1. Εκτός από τις περιπτώσεις που τα εμπορεύματα κυκλοφορούν από ένα σημείο της Κοινότητας σε άλλο μέσω του εδάφους μιας ή περισσοτέρων χωρών ΕΖΕΣ, η επιχείρηση σιδηροδρόμων της χώρας στην οποία υπάγεται το τελωνείο προορισμού παραδίδει στο τελωνείο αυτό τα αντίτυπα αριθ. 2 και 3 της φορτωτικής CIM.

2. Το τελωνείο προορισμού, αφού θεωρήσει το αντίτυπο αριθ. 2, το επιστρέφει χωρίς καθυστέρηση στην επιχείρηση σιδηροδρόμων και φυλάσσει το αντίτυπο αριθ. 3.

ΜΕΤΑΦΟΡΕΣ ΜΕ ΠΡΟΟΡΙΣΜΟ Η ΠΡΟΕΛΕΥΣΗ ΤΡΙΤΕΣ ΧΩΡΕΣ

Μεταφορές με προορισμό τρίτες χώρες

Άρθρο 76

1. Εφόσον η μεταφορά αρχίζει στο εσωτερικό των συμβαλλόμενων μερών και πρέπει να περατωθεί εκτός αυτών, εφαρμόζονται οι διατάξεις των άρθρων 73 και 74.

2. Το τελωνείο στο οποίο υπάγεται ο μεθοριακός σταθμός από τον οποίο η μεταφορά εγκαταλείπει το έδαφος των συμβαλλομένων μερών αναλαμβάνει το ρόλο τελωνείου προορισμού.

3. Στο τελωνείο προορισμού δεν απαιτείται η διεκπεραίωση διατυπώσεων.

Μεταφορές με προέλευση τρίτες χώρες

Άρθρο 77

1. Εφόσον η μεταφορά αρχίζει εκτός του εδάφους των συμβαλλομένων μερών και πρέπει να περατωθεί εντός αυτών, το τελωνείο στη δικαιοδοσία του οποίου υπάγεται ο μεθοριακός σιδηροδρομικός σταθμός, από τον οποίο η αποστολή εισέρχεται στο έδαφος των συμβαλλομένων μερών, αναλαμβάνει χρέη τελωνείου αναχώρησης.

Στο τελωνείο αναχώρησης δεν απαιτείται η διεκπεραίωση διατυπώσεων.

2. Το τελωνείο στο οποίο υπάγεται ο σταθμός προορισμού αναλαμβάνει το ρόλο τελωνείου προορισμού. Εντούτοις, εφόσον τα εμπορεύματα τεθούν σε ελεύθερη κυκλοφορία ή υπαχθούν σε άλλο τελωνειακό καθεστώς σε ενδιάμεσο σιδηροδρομικό σταθμό, χρέη τελωνείου προορισμού αναλαμβάνει το τελωνείο στη δικαιοδοσία του οποίου υπάγεται ο εν λόγω σιδηροδρομικός σταθμός.

Οι διατυπώσεις που προβλέπονται στο άρθρο 75 διεκπεραιώνονται στο τελωνείο προορισμού.

Μεταφορές που διέρχονται από το έδαφος των συμβαλλομένων μερών

Άρθρο 78

1. Εφόσον η μεταφορά αρχίζει και πρέπει να περατωθεί εκτός των συμβαλλομένων μερών, τα τελωνεία που αναλαμβάνουν χρέη τελωνείου αναχώρησης, καθώς και εκείνα που αναλαμβάνουν χρέη τελωνείου προορισμού, είναι τα τελωνεία που αναφέρονται αντίστοιχα στο άρθρο 77 παράγραφος 1 και στο άρθρο 76 παράγραφος 2.

2. Στα τελωνεία αναχώρησης και προορισμού δεν απαιτείται η διεκπεραίωση διατυπώσεων.

Τελωνειακό καθεστώς των εμπορευμάτων

Άρθρο 79

Τα εμπορεύματα που μεταφέρονται με τον τρόπο που αναφέρεται στο άρθρο 77 παράγραφος 1 ή στο άρθρο 78 παράγραφος 1 θεωρείται ότι κυκλοφορούν στο πλαίσιο της διαδικασίας Τ1, εκτός εάν ο κοινοτικός χαρακτήρας των εμπορευμάτων αυτών αποδεικνύεται σύμφωνα με τις διατάξεις του προσαρτήματος ΙΙ.

ΤΜΗΜΑ 2

ΜΕΤΑΦΟΡΕΣ ΜΕ ΜΕΓΑΛΑ ΕΜΠΟΡΕΥΜΑΤΟΚΙΒΩΤΙΑ

Πεδίο εφαρμογής

Άρθρο 80

Οι διατυπώσεις που αφορούν το καθεστώς της κοινής διαμετακόμισης απλουστεύονται, σύμφωνα με τις διατάξεις των άρθρων 81 έως 96, για τις εμπορευματικές μεταφορές που πραγματοποιούν οι επιχειρήσεις σιδηροδρόμων με μεγάλα εμπορευματοκιβώτια, μέσω επιχειρήσεων μεταφορών και βάσει δελτίων παράδοσης που ονομάζονται, για τους σκοπούς του παρόντος προσαρτήματος, "δελτία παράδοσης TR". Οι εν λόγω μεταφορές περιλαμβάνουν, κατά περίπτωση, τη μεταφορά των αποστολών αυτών από επιχειρήσεις μεταφορών και με άλλα μέσα εκτός του σιδηροδρόμου, στη χώρα αποστολής μέχρι το σταθμό αναχώρησης που βρίσκεται στη χώρα αυτή και στη χώρα προορισμού από το σταθμό προορισμού που βρίσκεται στη χώρα αυτή, καθώς και τη θαλάσσια μεταφορά που πραγματοποιείται, ενδεχομένως, κατά τη διαδρομή μεταξύ αυτών των δύο σταθμών.

Ορισμοί

Άρθρο 81

Για την εφαρμογή των άρθρων 80 έως 96, νοείται ως:

1) «επιχείρηση μεταφορών»: μια επιχείρηση την οποία έχουν συστήσει οι επιχειρήσεις σιδηροδρόμων υπό μορφή εταιρείας και της οποίας είναι οι εταίροι, με σκοπό την πραγματοποίηση μεταφορών εμπορευμάτων με μεγάλα εμπορευματοκιβώτια, βάσει δελτίων παράδοσης·

2) «μεγάλο εμπορευματοκιβώτιο»: μεταφορικό μέσο:

- μόνιμου χαρακτήρα,

- που έχει σχεδιαστεί ειδικά για να διευκολύνει τη μεταφορά εμπορευμάτων χωρίς κατάτμηση φορτίου, από ένα ή περισσότερα μέσα μεταφοράς,

- που έχει επινοηθεί για να αποτελεί αντικείμενο εύκολου χειρισμού,

- που είναι διαμορφωμένο κατά τρόπο ώστε να μπορεί να σφραγιστεί αποτελεσματικά, όταν η σφράγιση είναι αναγκαία κατ' εφαρμογή του άρθρου 89,

- τέτοιων διαστάσεων ώστε η επιφάνεια η οποία περικλείεται από τις τέσσερις εξωτερικές γωνίες να είναι τουλάχιστον 7 τετραγωνικά μέτρα·

3) «δελτίο παράδοσης TR»: το έγγραφο που υλοποιεί τη σύμβαση μεταφοράς με την οποία η επιχείρηση μεταφοράς εκτελεί διεθνή μεταφορά, από έναν αποστολέα και με προορισμό έναν παραλήπτη, ενός ή περισσότερων μεγάλων εμπορευματοκιβωτίων. Το δελτίο παράδοσης ΤR φέρει στην επάνω δεξιά γωνία έναν αριθμό σειράς που επιτρέπει την εξακρίβωση της ταυτότητάς του. Ο αριθμός αυτός αποτελείται από οκτώ ψηφία, των οποίων προτάσσονται τα γράμματα ΤR.

Το δελτίο παράδοσης TR αποτελείται από τα ακόλουθα αντίτυπα, με τη σειρά αρίθμησής τους:

αριθ. 1: αντίτυπο για τη γενική διεύθυνση της επιχείρησης μεταφορών·

αριθ. 2: αντίτυπο για τον εθνικό εκπρόσωπο της επιχείρησης μεταφορών στο σταθμό προορισμού·

αριθ. 3Α: αντίτυπο για το τελωνείο·

αριθ. 3Β: αντίτυπο για τον παραλήπτη·

αριθ. 4: αντίτυπο για τη γενική διεύθυνση της επιχείρησης μεταφορών·

αριθ. 5: αντίτυπο για τον εθνικό εκπρόσωπο της επιχείρησης μεταφορών στο σταθμό αναχώρησης·

αριθ. 6: αντίτυπο για τον αποστολέα.

Κάθε αντίτυπο του δελτίου παράδοσης TR, με εξαίρεση το αντίτυπο αριθ. 3Α, πλαισιώνεται στη δεξιά πλευρά του από μια πράσινη ταινία, της οποίας το πλάτος είναι περίπου 4 εκατοστά·

4) «κατάσταση μεγάλων εμπορευματοκιβωτίων», καλούμενη εφεξής «κατάσταση»: το έγγραφο που επισυνάπτεται στο δελτίο παράδοσης TR, του οποίου αποτελεί αναπόσπαστο μέρος και το οποίο αποσκοπεί να καλύψει την αποστολή πολλών μεγάλων εμπορευματοκιβωτίων από τον ίδιο σταθμό αναχώρησης προς τον ίδιο σταθμό προορισμού, ενώ στους σταθμούς αυτούς πρέπει να διεκπεραιώνονται οι τελωνειακές διατυπώσεις.

Η κατάσταση περιλαμβάνει τον ίδιο αριθμό αντιτύπων με το δελτίο παράδοσης ΤR στο οποίο αναφέρεται.

Ο αριθμός των καταστάσεων αναγράφεται στη θέση που προορίζεται για την αναγραφή του αριθμού των καταστάσεων, στην άνω δεξιά γωνία του δελτίου παράδοσης ΤR.

Εξάλλου, ο αύξων αριθμός του αντίστοιχου δελτίου παράδοσης ΤR πρέπει να αναγράφεται στην επάνω δεξιά γωνία κάθε κατάστασης.

Νομική ισχύς του χρησιμοποιούμενου εγγράφου

Άρθρο 82

Το δελτίο παράδοσης ΤR που χρησιμοποιείται από την επιχείρηση μεταφορών ισχύει ως δήλωση διαμετακόμισης.

Έλεγχος των λογιστικών εγγραφών - Απαιτούμενες πληροφορίες

Άρθρο 83

1. Σε κάθε χώρα, η επιχείρηση μεταφορών θέτει στη διάθεση των αρμοδίων αρχών, μέσω του εθνικού ή των εθνικών εκπροσώπων της, τα έγγραφα στοιχεία που βρίσκονται στο ή στα λογιστικά κέντρα της ή στο κέντρο του εθνικού ή των εθνικών εκπροσώπων της, ώστε να είναι δυνατή η άσκηση ελέγχου.

2. Με αίτηση των αρμοδίων αρχών, η επιχείρηση μεταφορών ή ο εθνικός ή οι εθνικοί εκπρόσωποί της κοινοποιούν στις αρχές αυτές, όσο το δυνατόν συντομότερα, όλα τα έγγραφα, λογιστικές εγγραφές ή πληροφορίες σχετικά με τις πραγματοποιηθείσες αποστολές ή τις αποστολές που πρόκειται να πραγματοποιηθούν και των οποίων οι αρχές κρίνουν ότι πρέπει να λάβουν γνώση.

3. Στις περιπτώσεις που, σύμφωνα με το άρθρο 82, τα δελτία παράδοσης TR ισχύουν ως δηλώσεις διαμετακόμισης, η επιχείρηση μεταφοράς ή ο εθνικός ή οι εθνικοί εκπρόσωποί της ενημερώνουν:

α) τα τελωνεία προορισμού, για τα δελτία παράδοσης TR των οποίων το αντίτυπο αριθ. 1 έχει περιέλθει σ' αυτούς, χωρίς να φέρει θεώρηση του τελωνείου·

β) τα τελωνεία αναχώρησης, για τα δελτία παράδοσης TR των οποίων το αντίτυπο αριθ. 1 δεν τους έχει επιστραφεί και για τα οποία δεν τους είναι δυνατόν να προσδιορίσουν, αν τα μεταφερόμενα εμπορεύματα έχουν προσκομιστεί κανονικά στο τελωνείο προορισμού ή, σε περίπτωση εφαρμογής του άρθρου 93, αν έχουν εγκαταλείψει το έδαφος των συμβαλλομένων μερών με προορισμό τρίτη χώρα.

Κύριος υπόχρεος

Άρθρο 84

1. Για τις μεταφορές που αναφέρονται στο άρθρο 80, που έγιναν δεκτές από την επιχείρηση μεταφορών σε κάποια χώρα, η επιχείρηση σιδηροδρόμων της εν λόγω χώρας καθίσταται κύριος υπόχρεος.

2. Για τις μεταφορές που αναφέρονται στο άρθρο 80, που έγιναν δεκτές από την επιχείρηση μεταφορών σε τρίτη χώρα, η επιχείρηση σιδηροδρόμων της χώρας, μέσω της οποίας τα προϊόντα εισέρχονται στο έδαφος των συμβαλλομένων μερών, καθίσταται κύριος υπόχρεος.

Τελωνειακές διατυπώσεις στο πλαίσιο μιας μη σιδηροδρομικής μεταφοράς

Άρθρο 85

Αν, κατά τη διάρκεια της μεταφοράς που εκτελείται με άλλο μέσο εκτός από τον σιδηρόδρομο, πρέπει να διεκπεραιωθούν ορισμένες τελωνειακές διατυπώσεις μέχρι το σταθμό αναχώρησης ή κατά τη διάρκεια της μεταφοράς που εκτελείται με άλλο τρόπο εκτός από το σιδηρόδρομο από το σταθμό προορισμού, το δελτίο παράδοσης TR μπορεί να περιλαμβάνει ένα μόνο μεγάλο εμπορευματοκιβώτιο.

Ετικέτες

Άρθρο 86

Η επιχείρηση μεταφορών μεριμνά, ώστε οι μεταφορές που πραγματοποιούνται υπό το καθεστώς κοινής διαμετακόμισης να επισημαίνονται με τη χρήση ετικέτας με εικονόγραμμα, του οποίου το υπόδειγμα περιλαμβάνεται στο παράρτημα Β11 του προσαρτήματος ΙΙΙ. Οι ετικέτες τίθενται στο δελτίο παράδοσης TR καθώς και στο ή στα μεγάλα εμπορευματοκιβώτια.

Η ετικέτα που αναφέρεται στο πρώτο εδάφιο μπορεί να αντικαθίσταται από αποτύπωμα σφραγίδας χρώματος πρασίνου, που αναπαριστά το εικονόγραμμα που αναφέρεται στο παράρτημα Β11 του προσαρτήματος ΙΙΙ.

Τροποποίηση της σύμβασης μεταφοράς

Άρθρο 87

Στην περίπτωση τροποποίησης της σύμβασης μεταφοράς ώστε να περατωθεί:

- στο εσωτερικό συμβαλλομένου μέρους, μια μεταφορά η οποία έπρεπε να περατωθεί εκτός αυτού,

- στο εξωτερικό συμβαλλομένου μέρους, μια μεταφορά η οποία έπρεπε να περατωθεί εντός αυτού,

η επιχείρηση μεταφορών μπορεί να προβαίνει στην εκτέλεση της τροποποιημένης σύμβασης μόνο μετά από προηγούμενη άδεια του τελωνείου αναχώρησης.

Σε όλες τις άλλες περιπτώσεις, οι μεταφορικές εταιρείες έχουν τη δυνατότητα να προβαίνουν στην εκτέλεση της τροποποιημένης σύμβασης· ενημερώνουν αμέσως το τελωνείο αναχώρησης σχετικά με την τροποποίηση.

ΚΥΚΛΟΦΟΡΙΑ ΕΜΠΟΡΕΥΜΑΤΩΝ ΜΕΤΑΞΥ ΤΩΝ ΣΥΜΒΑΛΛΟΜΕΝΩΝ ΜΕΡΩΝ

Δελτίο παράδοσης ΤR και καταστάσεις

Άρθρο 88

1. Εφόσον μια μεταφορά στην οποία εφαρμόζεται το καθεστώς κοινής διαμετακόμισης αρχίζει και πρέπει να περατωθεί στο εσωτερικό των συμβαλλομένων μερών, το δελτίο παράδοσης ΤR προσκομίζεται στο τελωνείο αναχώρησης.

2. Όταν τα εμπορεύματα κυκλοφορούν από ένα σημείο της Κοινότητας σε άλλο μέσω του εδάφους μιας ή περισσοτέρων χωρών ΕΖΕΣ, το τελωνείο αναχώρησης θέτει, κατά τρόπο εμφανή, στα αντίτυπα αριθ. 1, 2, 3Α και 3Β του δελτίου παράδοσης ΤR, στη θέση που προορίζεται για το τελωνείο:

- το σύμβολο «Τ1», εάν τα εμπορεύματα κυκλοφορούν στο πλαίσιο της διαδικασίας Τ1,

- το σύμβολο «Τ2» ή «Τ2F», ανάλογα με την περίπτωση, αν τα εμπορεύματα κυκλοφορούν στο πλαίσιο της διαδικασίας Τ2 στις περιπτώσεις που, σύμφωνα με τις κοινοτικές διατάξεις, η αναγραφή του εν λόγω συμβόλου είναι υποχρεωτική.

Το σύμβολο «Τ2» ή «T2F» επικυρώνεται με την επίθεση της σφραγίδας του τελωνείου αναχώρησης.

3. Όταν τα εμπορεύματα αναχωρούν από την Κοινότητα με προορισμό χώρα ΕΖΕΣ, το τελωνείο αναχώρησης θέτει κατά τρόπο εμφανή, στα αντίτυπα αριθ. 1, 2, 3Α και 3Β του δελτίου παράδοσης ΤR, στη θέση που προορίζεται για το τελωνείο, το σύμβολο «Τ1» αν τα εμπορεύματα κυκλοφορούν στο πλαίσιο της διαδικασίας Τ1.

4. Εκτός από τις περιπτώσεις που αναφέρονται στις παραγράφους 2 και 3, τα εμπορεύματα που κυκλοφορούν από ένα σημείο της Κοινότητας σε άλλο μέσω του εδάφους μιας ή περισσοτέρων χωρών ΕΖΕΣ, καθώς και τα εμπορεύματα που κυκλοφορούν με σημείο αναχώρησης την Κοινότητα και προορισμό μία από τις χώρες ΕΖΕΣ, υπάγονται, υπό τους όρους που ορίζει κάθε κράτος μέλος της Κοινότητας, για το σύνολο της διαδρομής που πρέπει να καλυφθεί από το σταθμό αναχώρησης ως το σταθμό προορισμού, στο πλαίσιο της διαδικασίας Τ2, χωρίς να απαιτείται η προσκόμιση στο τελωνείο αναχώρησης του δελτίου παράδοσης ΤR για τα συγκεκριμένα εμπορεύματα. Εφόσον πρόκειται για εμπορεύματα που κυκλοφορούν από ένα σημείο της Κοινότητας σε άλλο μέσω του εδάφους μιας ή περισσοτέρων χωρών ΕΖΕΣ, δεν απαιτείται να τίθενται οι ετικέτες που αναφέρονται στο άρθρο 86.

5. Τα εμπορεύματα των οποίων η μεταφορά αρχίζει σε χώρα ΕΖΕΣ θεωρείται ότι κυκλοφορούν στο πλαίσιο της διαδικασίας Τ1. Εάν, ωστόσο, τα εμπορεύματα κυκλοφορούν στο πλαίσιο της διαδικασίας Τ2, σύμφωνα με τις διατάξεις του άρθρου 2 παράγραφος 3 σημείο β) της σύμβασης, το τελωνείο αναχώρησης αναγράφει στο αντίτυπο αριθ. 3Α του δελτίου παράδοσης TR ότι τα εμπορεύματα τα οποία αφορά το εν λόγω έγγραφο κυκλοφορούν στο πλαίσιο της διαδικασίας Τ2· προς τον σκοπό αυτό, θέτει κατά τρόπο εμφανή, στο αντίτυπο αριθ. 3Α, στη θέση που προορίζεται για το τελωνείο, το σύμβολο «Τ2» ή «Τ2F», ανάλογα με την περίπτωση, καθώς και τη θεώρηση του τελωνείου αναχώρησης και την υπογραφή του αρμόδιου υπαλλήλου. Το σύμβολο «Τ1» δεν πρέπει να τίθεται στο εν λόγω έγγραφο στην περίπτωση που τα εμπορεύματα κυκλοφορούν στο πλαίσιο της διαδικασίας Τ1.

6. Όταν ένα δελτίο παράδοσης TR αφορά ταυτόχρονα εμπορευματοκιβώτια τα οποία περιέχουν εμπορεύματα, που κυκλοφορούν στο πλαίσιο της διαδικασίας Τ1 και εμπορευματοκιβώτια τα οποία περιέχουν εμπορεύματα, που κυκλοφορούν στο πλαίσιο της διαδικασίας Τ2, το τελωνείο αναχώρησης αναγράφει, στα αντίτυπα αριθ. 1, 2, 3Α και 3Β του δελτίου παράδοσης TR, στη θέση που προορίζεται για το τελωνείο, τα στοιχεία αναφοράς για κάθε εμπορευματοκιβώτιο χωριστά, ανάλογα με το είδος των εμπορευμάτων που αυτά περιέχουν, και θέτει αντίστοιχα το σύμβολο «Τ1» και το σύμβολο «Τ2» ή «Τ2F», ανάλογα με την περίπτωση, στο(στα) αντίστοιχο(-α) εμπορευματοκιβώτιο(-α).

7. Εφόσον, στην περίπτωση που αναφέρεται στην παράγραφο 3, χρησιμοποιούνται οι καταστάσεις μεγάλων εμπορευματοκιβωτίων, πρέπει να καταρτίζονται διαφορετικές καταστάσεις για τα εμπορευματοκιβώτια τα οποία περιέχουν εμπορεύματα, που κυκλοφορούν στο πλαίσιο της δια